Antara Jambatan Bengkok Dan Hati Bengkok

Tindakan Perdana Menteri, Najib Razak mengungkit semula isu pembinaan Jambatan Bengkok bagi memperlekeh dan cuba memberi gambaran seolah-olah Tun Mahathir Mahathir ada sesuatu kepentingan lain di sebalik mengkritik dan menyerangnya, akhirnya menikam dirinya sendiri.
Dalam temubual dengan TV3 baru-baru ini, Najib berkata, selain tidak bersetuju dengan BR1M, Tun Mahathir juga sebenarnya tidak puas hati kerana beliau enggan meneruskan pembinaan Jambatan Bengkok itu bagi menggantikan Tambak Johor.
Dalam reaksinya mengenai perkara itu, Tun Mahathir berkata, Najib sebenarnya pernah berjanji kepadanya untuk meneruskan pembinaan jambatan itu tetapi akhirnya mungkir janji setelah memperoleh  kuasa.
Kata beliau, kemahuannya terhadap pembinaan jambatan itu bukan bersifat peribadi atau berkaitan kontrak, tetapi demi masa depan negara serta kepentingan rakyat dan negeri Johor.
Tambah Tun Mahathir lagi, beliau juga pernah membangkitkan perkara itu kemudiannya, tetapi Najib memberi alasan bahawa terdapat perjanjian yang memerlukan persetujuan Singapura jika ingin membina jambatan itu.
Bagaimanapun, apabila bekas Perdana Menteri itu meminta Najib menunjukkan bukti adanya perjanjian itu, sehingga hari ini ia gagal dibuktikan.
Tun Mahathir juga mendedahkan, berikutan dengan itu, Najib kemudiannya tidak bertegur sapa dengannya selama kira-kira enam bulan.
Aduhhh….sampai begitu sekali sikap Najib terhadap Tun Mahathir!
Kenapa Najib memberi alasan adanya perjanjian dengan Singapura itu? Adakah beliau lupa Tun Mahathir pernah menjadi Perdana Menteri selama 22 tahun sebelum ini?
Jika perjanjian seperti ada ada, tentulah tidak mungkin Tun Mahathir bertindak mahu membinanya sebelum ini, termasuk sudah menyiapkan rekabentuk dan melantik kontraktor untuk membinanya.
Dalam konteks ini, tidakkah Najib sedar bahawa Sultan Johor juga pada 2010 pernah menyuarakan agar dibina semula jambatan itu bagi kepentingan negeri dan rakyat Johor secara keseluruhannya?
Apa yang jelas, tindakan Najib membangkitkan semula isu pembinaan Jambatan Bengkok akhirnya seperti menikam dan memalukan dirinya sendiri.
Ini kerana, melalui  penjelasan Tun Mahathir itu, beliau dianggap sebagai pemungkir janji, sanggup memberi alasan yang tidak dapat dibuktikan dan kemudian melayan bekas Perdana Menteri yang disanjung dunia itu secara tidak wajar iaitu tidak menegur sapanya selama enam bulan.
Ia juga menunjukkan layanan Najib terhadap Tun Mahathir lebih buruk daripada apa yang dilakukan oleh Pak Lah yang juga diserang dan dikritiknya sebelum in.
Setidak-tidaknya Pak Lah tidak pernah sampai tergamak tidak mahu bertegur sapa dengan Tun Mahathir.
Di pandangan umum, ketika Tun Mahathir cuba dikaitkan semula dengan Jambatan Bengkok, Najib sebaliknya dianggap mempunyai “hati yang bengkok”. ( SH 17/04/2015 )

0

0

votes
Article Rating
Kongsikan artikel ini


Musim Orang Lama Dikehendaki Semula

UMNO akhirnya menamakan Hasan Ariffin sebagai calon BN bagi pilihanraya kecil Parlimen Rompin yang akan diadakan
pada 5 Mei
 depan.
Hasan yang kini Pemangku Ketua UMNO Bahagian Rompin adalah bekas Adun Bukit Ibam selama tiga penggal dan pernah menjadi Exco Kerajaan Negeri serta Timbalan Menteri Besar Pahang sebelum ini.
Berusia 62 tahun, pernah menjadi Adun dan memegang beberapa jawatan di peringkat kerajaan negeri, pemilihan beliau sebagai calon pilihanraya kecil Rompin boleh dianggap mengejutkan kerana kriterianya adalah “kitar semula”.
Apakah ini menggambarkan UMNO sudah ketandusan calon-calon muda yang berkelayakan atau sudah lupa kepada proses peremajaannya?
Namun demikian, sebagaimana yang banyak dilaporkan di media, pemilihan Hasan dikatakan kerana beliau adalah pilihan penduduk setempat serta diyakini lebih mudah mencipta kemenangan berbanding nama-nama yang lain.
Sekali lagi timbul persoalan, apakah UMNO kini sedang berada di persimpangan di mana pemimpin lama dan veteran lebih menjadi pilihan berbanding orang muda?
Terpilihnya Hasan sebagai calon di Rompin seperti senada dengan kemelut politik yang sedang berlaku di peringkat Pusat sekarang ini. Di ketika nama Najib Razak semakin ditolak daripada kerusi Perdana Menteri yang sedang didudukinya, nama tokoh veteran Tengku Razaleigh Hamzah dilihat semakin menonjol sebagai tokoh yang paling layak menggantikannya.
Bekas Menteri Di Jabatan Perdana Menteri, Zaid Ibrahim misalnya sudah dua kali mencadangkan agar veteran UMNO berusia 78 tahun yang lebih dikenali sebagai Ku Li itu diambil untuk menggantikan tempat Najib.
Kali pertama, Zaid Ibrahim mencadangkan nama Ku Li kepada Tun Mahathir yang sedang gigih mengasak untuk menyingkirkan Najib kerana berpendapat Ahli Parlimen Gua Musang itu adalah pilihan terbaik sebagai Perdana Menteri bagi menyelamatkan negara dan memulihkan ekonomi berdasarkan pengalaman dan ketokohannya
Kali kedua pula, beliau mencadangkan agar Mahathir membentuk pasukan bersama Ku Li dan Anwar Ibrahim untuk menyingkirkan Najib.
Sementara itu ada juga laporan yang menyebut Tun Mahathir sudah pun mengadakan pertemuan dengan Ku Li sebelum sembahyang Jumaat semalam selama kira-kira sejam.
Sebelum ini pula, Ku Li juga dikatakan sudah ditemui oleh banyak pihak lain sama ada daripada UMNO, Pas, PKR, DAP dan sebagainya untuk memintanya bersama-sama menyelamatkan negara ini.
Pada asasnya Ku Li difahamkan mendengar dengan baik dan teliti semua cadangan yang diterimanya, termasuk daripada Tun Mahathir dan menyatakan kesediaan memberikan apa saja sumbangan dan tenaga demi kepentingan dan masa depan negara ini.
Setelah “orang lama” terlilih sebagai calon untuk menjamin kemenangan di Rompin, adakah bakal pengganti Najib yang lebih diyakini untuk menyelamatkan Malaysia juga terdiri daripada kategori yang sama?
Dengan pemimpin muda sering digambarkan sebagai gelojoh, rakus, tidak matang dan kurang kemampuan, mungkin ada baiknya tokoh lama tetapi berpengalaman dan berintergriti seperti Ku Li pula dijadikan pilihan.
Dalam konteks ini, Tun Mahathir yang sedang berusaha menyelamatkan negara ketika ini juga sudah berusia hampir 90 tahun tetapi peranannya tetap diterima dengan baik oleh semua lapisan rakyat, tak kira tua ataupun muda.
Mungkinkah akhirnya gandingan “orang lama”  iaitu Tun Mahathir – Ku Li juga yang bakal menjadi kenyataan? (SH 18/04/2015)

0

0

votes
Article Rating
Kongsikan artikel ini


Najib, Tunggu Apa Lagi!!

Perdana Menteri, Najib Razak kini sedang berada di Kazakhstan bagi menghadiri majlis bertandang perkahwinan anak perempuannya, Nooryana Najwa dengan Daniyar Besikkbayev, seorang jejaka yang pandai bertinju dari negara tersebut.
Tetapi di dalam negara, asakan untuk memaksanya berundur kian giat dilakukan. Tun Mahathir yang menjangkau usia 90 tahun kelihatan semakin agresif dan seolah-olah mendapat “suntikan tenaga baru” untuk terus menyingkirkan Najib.
Jika Jumaat lalu, Tun Mahathir dilaporkan sudah mengadakan pertemuan dengan Tengku Razaleigh selama kira-kira sejam tidak jauh dari Masjid Negara, hari ini pula bekas Perdana Menteri itu duduk bersebelahan dengan Timbalan Perdana Menteri, Muhyiddin Yassin dalam suatu program anti perang di PWTC, Kuala Lumpur.
Dalam ucapannya, Muhyiddin secara terbuka menyatakan sokongan kepada “perjuangan kebenaran” yang dilakukan oleh Tun Mahathir.
Anda tidak keseorangan dalam menyatakan kebenaran, kata Muhyiddin yang bagaikan menyambut keluhan Tun Mahathir sebelum ini bahawa beliau mungkin keseorangan dalam berhadapan dengan Najib Razak yang mahu disingkirkannya.
Selain semakin rancak bertemu dengan pelbagai pihak sejak akhir-akhir ini, Tun Mahathir juga semakin rajin menulis meluahkan pandangan dan kritikannya kepada Najib di blog Chedet miliknya.
Kehadirannya di pelbagai program yang disusuli dengan lontaran pelbagai pandangan mengenai isu politik semasa dalam negara, juga turut bertambah.
Bekas Menteri Di Jabatan Perdana Menteri, Zaid Ibrahim pula mendedahkan baru-baru ini, Tun Mahathir juga ada mengadakan pertemuan dengan Menteri Besar Selangor, Azmin Ali di luar negara.
Sokongan terbuka Muhyiddin kepada “perjuangan kebenaran” yang dilakukan oleh Tun Mahathir tidaklah sukar difahami bahawa ia tentunya berkaitan dengan serangan dan kritikan terhadap Najib, tambahan pula tiada akvititi atau isu lain yang difokuskan oleh bekas Perdana Menteri itu ketika ini.
Ke mana hilangnya wang 1MDB dan siapa yang memberi arahan kepada Sirul untuk membunuh Altantuya seperti yang kerap ditanyakan oleh Tun Mahathir tidak lain hanyalah untuk mengetahui kebenarannya.
Lebih-lebih lagi dengan mengatakan Tun Mahathir tidak keseorangan dalam perjuangan itu, ia adalah pengakuan terbuka Muhyiddin bahawa beliau berpihak kepada bekas Perdana Menteri selama 22 tahun itu.
Jika Jumaat lalu, Najib mungkin tersentak dengan berita pertemuan antara Tun Mahathir dengan Ku Li, sokongan terbuka Muhyiddin ini dan mereka juga duduk bersebelahan yang memberi gambaran adanya  “ehem ehem” antara keduanya, pastinya memberi lebih lara kepada Perdana Menteri yang sedang berada di luar negara.
Berada di Kazakhstan di mana beliau sepatutnya berasa gembira sebagai seorang bapa, tetapi sebagai Perdana Menteri pula mungkin perasaannya sedang berbeza.
Di dalam negara dan di pelbagai peringkat percakapan pula, rata-rata rakyat begitu mengharapkan adanya perubahan dalam kepimpinan negara kerana peredaran masa memperlihatkan Najib ternyata gagal memberi kesejahteraan kepada rakyat dan negara.
Gagalnya Najib barangkali boleh difahami dengan kenyataan sinis Tun Mahathir beberapa hari lalu yang menyatakan simpatinya kepada Perdana Menteri kerana “nak bina jambatan pun tak boleh”.
Najib, mahu tidak mahu, harus mengakui bahawa semua perkembangan akhir-akhir ini adalah tanda-tanda yang semakin jelas hayat politiknya sebagai Perdana Menteri kian pendek dan sukar diselamatkan.
Najib, tunggu apa lagi!! (SH 19/04/2015)
Gambar terbaru Najib ketika menghadiri majlis bertandang di Kazakhstan…
Daniyar dan Nooryana gembira sebagai pasangan suami isteri…

0

0

votes
Article Rating
Kongsikan artikel ini


Saya Ingin Memuji Zahid Hamidi…

Blog ini jarang memuji pemimpin. Ia lebih kerap mengambil pendekatan menegur, mengkritik dan kadangkala “membelasah” pemimpin.
Tetapi kali ini saya ingin memuji Menteri Dalam Negeri, Ahmad Zahid Hamidi yang memperlihatkan ketegasan dan tidak bertolak ansur dalam insiden demo anti salib di Taman Medan, Petaling Jaya.
Zahid mengatakan peserta demo itu tetap tertakluk kepada Akta Hasutan 1948 dan tindakan akan diambil terhadap mereka. “Saya tak kira siapa, tindakan harus diambil terhadap mereka,” katanya yang juga Naib Presiden UMNO dengan undi tertinggi dua kali berturut-turut.
Dalam masa yang sama, Zahid juga mengesahkan anggota UMNO yang terlibat dalam demo itu akan diambil tindakan disiplin yang sewajarnya.
“Sudah tentu, sudah tentu, sudah tentu…kerana mereka melanggar undang-undang. Dalam UMNO kita mesti hormat agama lain. Mereka harus hadapi akibatnya,” katanya lagi.
Ketegasan seperti ini amat ditunggu-tunggu dan setidak-tidaknya mampu membawa kelegaan kepada semua kaum dan agama di negara ini. Beliau telah meletakkan nilai beragama dan menghormati agama lain di tempatnya yang betul, sesuai dengan kedudukan rakyat yang berbilang kaum dan agama di negara ini.
Zahid juga telah berjaya mengembalikan keyakinan ramai berikutan pendirian mengecewakan oleh Ketua Polis Negara, Khalid Abu Bakar sebelumnya yang mengatakan peserta demo anti salib itu tidak melibatkan sebarang unsur hasutan.
Mungkin kerana abangnya, Abdullah Abu Bakar yang mengetuai demo itu, Khalid juga berbelit-belit dalam alasannya dengan berkata, “Ini bukan menyentuh isu agama atau agama Kristian. Ia cuma bantahan masyarakat di sana tentang kedudukan gereja itu”.
Ternampak pelik hujah beliau kerana bukankah antara Kristian dan gereja saling kait-mengait? Bagaimana boleh mengatakan bantahan berkaitan gereja tidak ada kena-mengena dengan agama Kristian?
Demo anti salib itu sebenarnya lebih memalukan Islam kerana ia memperlihatkan umat Islam seolah-olah begitu lemah iman hingga takut kepada sesuatu lambang agama lain dan mengabaikan aspek pendidikan, pengajaran, iman, takwa dan sebagainya dalam mengukuhkan keimanan.
Sebelum berdemo, mereka seharusnya bukan saja menyedari mengenai hakikat kebebasan beragama, tetapi juga memahami bahawa wujudnya gereja di kawasan itu tentu saja setelah mendapat kelulusan pihak berkuasa.
Kalau gereja itu didirikan mengikut undang-undang, apa masalahnya? Kalau gereja itu didirikan secara sah dan mendapat kebenaran pihak berkuasa, maka meletakkan lambang salib tentulah juga tidak ada salahnya?
Berbeza dengan tindakan terhadap pihak lain yang terlibat dengan demo di mana ada antara mereka ditangkap pada waktu tengah malam, dibiarkan bermalam di lokap dan sebagainya, sebaliknya dalam kes ini Abdullah atau dipanggil “Lang” oleh Khalid, hanya diambil keterangannya melalui panggilan telefon saja.
Nampaknya, Ketua Polis Negara yang terkenal dengan pendekatan menggunakan laman Twitter dalam tindakannya sebelum ini telah maju setapak lagi dengan hanya menggunakan telefon saja untuk mengambil keterangan.
Walaupun berbeza pendirian dengan Khalid, Zahid dalam hal ini harus kekal dengan ketegasan bahawa peserta demo anti salib itu boleh diambil tindakan di bawah Aka Hasutan sebagaimana ramai yang lain sudah disabitkan dengan akta itu.
Sebagai Naib Presiden UMNO yang makin disebut-sebut sebagai bakal pemimpin masa depan, Zahid juga mesti mengekalkan pendirian untuk mengambil tindakan disiplin terhadap ahli UMNO yang terlibat dengan demo itu.
Setelah menyatakan pendirian dan ketegasannya itu, dengan kedudukan sebagai Menteri Dalam Negeri dan Naib Presiden UMNO, tugas Zahid seterusnya ialah memastikan kata-katanya masih “laku” dan tetap menjadi kenyataan.
Jika sebaliknya, pujian ini akan ditarik balik semula… (SH 21/04/2015)

0

0

votes
Article Rating
Kongsikan artikel ini


Soalan Sama Kepada Muhyiddin, Tunggu Apa Lagi?

Setelah Timbalan Perdana Menteri, Muhyiddin Yassin secara terbuka menyatakan sokongan kepada “perjuangan kebenaran” yang dilakukan oleh Tun Mahathir semalam, persoalan yang menjadi bualan ramai sekarang ialah “apa selepas itu?
Cukupkah sekadar menyatakan sokongan dan berkata “you are not alone” saja?
Berubahkah apa yang cuba dilakukan oleh Tun Mahathir jika sekadar sokongan dalam bentuk ungkapan saja?
Atau Muhyiddin perlu bergerak pantas dengan tindakan-tindakan lain yang lebih agresif lagi?
Secara umumnya apabila Tun Mahathir semakin mengasak kedudukan Najib dengan mendedah dan menyerangnya dari pelbagai sudut, ia lebih menghakis sokongan di peringkat akar umbi UMNO dan juga di kalangan rakyat.
Tetapi di peringkat kepimpinan UMNO dan kerajaan, ia masih tidak menggugat kerusi Perdana Menteri yang sedang diduduki Najib kerana majoriti mereka masih selesa dengan nikmat jawatan dan kedudukan yang dinikmati sekarang.
Sebagaimana sebelum ini Najib menerima sokongan daripada Ketua-Ketua Bahagian, Pergerakan Wanita, Pemuda dan Puteri, semua mereka tidak berganjak walaupun Tun Mahathir makin meningkatkan serangannya hari demi hari.
Sehingga ada di kalangan mereka yang memegang jawatan penting dalam UMNO dan kerajaan turut secara terbuka menolak kepimpinan Najib, barulah kedudukannya benar-benar goyang.
Walaupun semua orang sedar serangan dan kritikan Tun Mahathir terhadap Najib ada benarnya, berpaksikan kebenaran dan bertujuan mengelakkan BN kalah dalam pilihanraya akan datang, hakikatnya majoriti yang bergelar pemimpin lebih sayangkan Najib berbanding parti.
Dalam hal ini, terlanjur Muhyiddin sudah menyatakan sokongan terbuka kepada “perjuangan kebenaran” yang dibawa oleh Tun Mahathir yang tentunya juga bermakna sokongan terhadap semua persoalan yang ditujukan oleh bekas Perdana Menteri itu kepada Najib, beliau tidak seharusnya berlengah lagi dalam mengatur langkah seterusnya.
Dalam erti kata lain, sokongan Muhyiddin kepada Tun Mahathir itu boleh dianggap isyarat beliau sudah hilang kepercayaan kepada Najib yang sedang memimpin parti dan kerajaan. Muhyiddin bukan lagi setakat menghormati hak Tun Mahathir dalam mengkritik dan menanyakan soalan sebagaimana yang pernah disebutnya sebelum ini, tetapi sudah meletakkan dirinya bersama-sama dengan apa yang diperjuangkan oleh bekas Perdana Menteri itu.
Maka itu, adalah perlu Muhyiddin mengulangi peranan seperti yang pernah dimainkannya dalam mempercepatkan pengunduran jawatan Tun Abdullah pada 2008 dahulu.
Hanya dengan Muhyiddin mengatur langkah seterusnya, sama ada turut terbuka menuntut Najib berundur seperti yang dimahukan oleh Tun Mahathir atau mulai mengumpul kekuatan di kalangan pemimpin UMNO seluruh negara untuk bersama-sama dengannya.
Muhyiddin juga boleh mulai menghadirkan diri dalam setiap program jelajah bersama Tun Mahathir ke seluruh negara bagi memberi lebih tekanan kepada Najib.
Hanya jika salah satu atau semua tindakan itu diambil, barulah “perjuangan kebenaran” Tun Mahathir ini akan menampakkan hasil yang berkesan.
Untuk lebih drastik, sebagai tanda hilang kepercayaan itu, Muhyiddin boleh juga meletakkan jawatan sebagai Timbalan Perdana Menteri tetapi masih kekal sebagai Timbalan Presiden UMNO.
Jika tidak, perjuangan kebenaran ini mungkin akan memakan masa yang lebih lama dan belum tentu dapat dipastikan akan berjaya atau sebaliknya kerana Najib tidak semudah itu mahu mengalah atau berundur.
Muhyiddin tidak perlu risau kerana selain rakyat sedang bersama-sama dan tidak sabar untuk melihatkan Najib disingkirkan berikutan terlalu banyak onar yang ditimbulkannya dalam mentadbir negara, sebahagian besar ahli akar umbi UMNO juga berpendirian sama.
Tun Mahathir sudah memulakannya dan jika Muhyiddin segera bertindak lebih berani, tidak sekadar mengucapkan “you are not alone” saja, segalanya-galanya akan lebih cepat menjadi kenyataan.
Banyak harapan kini diletakkan pada Muhyiddin agar beliau mengulangi keberaniannya sepertimana yang pernah dilakukannya kepada Tun Abdullah dahulu.
Lalu, “Abang Din, tunggu apa lagi?” (SH 20/04/2015)

0

0

votes
Article Rating
Kongsikan artikel ini


Muhyiddin Sudah Mula Berkias-Kias

Kebelakangan ini Timbalan Perdana Menteri, Muhyiddin Yassin nampaknya sudah mula berkias-kias dalam ucapannya sedangkan sebelum ini beliau dikenali sebagai pemimpin yang selalu serius dalam penampilannnya.
Ahad lalu, dalam suatu program anti perang yang dihadirinya bersama Tun Mahathir,  Muhyiddin Yassin secara terbuka dan sambil tersenyum berkata, “anda tidak keseorangan dalam menyatakan kebenaran”.
Ungkapan itu segera ditafsir sebagai jawapan kepada keluhan Tun Mahathir sebelum itu yang menyatakan beliau mungkin keseorangan dalam kemelutnya dengan Perdana Menteri, Najib Razak sekarang ini.
Walaupun ada yang mengatakan kata-kata Muhyiddin itu sebenarnya dalam konteks yang lain dan semata-mata berkaitan perang, bukannya dalam isu perselisihan antara Tun Mahathir dengan Najib, tetapi Timbalan Perdana Menteri itu juga menyebut “keberanian menyatakan kebenaran itulah yang menjadi imej bekas Perdana Menteri itu sejak menjadi doktor dan ketika menjadi pemimpin UMNO dahulu”.
Jika Muhyiddin tidak suka ucapannya dikaitkan dengan pendirian Tun Mahathir, beliau tentu saja boleh menafikannya kemudian. Pejabat Timbalan Perdana Menteri juga boleh mengeluarkan penjelasan singkat mengenainya.
Tetapi, walaupun semakin banyak ia dikaitkan dengan pendirian politik dan seolah-olah sudah meletakkan dirinya bersama-sama Tun Mahathir, sehingga sekarang tiada satu pun penafian daripada Muhyiddin yang menyatakan beliau tidak gembira ucapannya telah ditafsir di luar konteks yang sebenarnya.
Maknanya, beliau rela dan mungkin juga gembira ia ditafsirkan demikian. Barangkali juga, itulah tujuannya.
Semalam pula ketika menghadiri program penyampaian anugerah untuk penulis, Muhyiddin sekali lagi melontarkan bait-bait ucapan yang boleh ditafsirkan ada kena-mengena dengan suasana politik yang sedang berlaku sekarang.
Beliau mengingatkan penulis agar sentiasa menyatakan kebenaran dan tidak sekali-kali menyebarkan kepalsuan dalam nukilan mereka.
Selain  berulang kali menyatakan keperluan berkata benar, Muhyiddin juga memetik sajak Sasterawan Negara, Dr Muhammad Salleh yang menekankan keperluan yang sama.
Jika sekadar ingin meningatkan penulis tentang kebenaran, apakah perlunya Muhyiddin berulang kali bercakap mengenai kebenaran itu, termasuk menyebut “kebenaran yang pahit” dan “pembohongan yang indah” dalam ucapannya?
Sekali lagi, ucapan beliau ini tidak sukar dikaitkan dengan kemelut politik yang sedang berlaku sekarang di mana kebenaran yang sering ditanya oleh Tun Mahathir berkaitan 1MDB, Sirul dan sebagainya, tetapi tidak pernah  mahu dijelaskan dengan jawapan yang sebenarnya.
Sebagaimana ungkapan “you are not alone” sebelum ini ditafsirkan sebagai sokongannya kepada Tun Mahahir, apakah saranan agar sentiasa menyatakan kebenaran kali ini bukan saja merupakan suatu pujian kepada bekas Perdana Menteri  yang kerap menulis di blognya mengenai kebenaran, bahkan juga cuba ditujukan kepada Najib agar menjawabnya dengan kebenaran juga?
Hakikat bahawa belum ada kebenaran dalam persoalan yang dibangkitkan oleh Tun Mahathir semakin jelas bila mana beberapa pemimpin seperti Shafie Apdal dan bekas menteri, Syed Hamid Albar juga tampil menuntut kerajaan agar memberi penjelasan terperinci mengenainya.
Ini secara langsung memberi gambaran bahawa semua penjelasan kerajaan selama ini, termasuk oleh Najib sendiri melalui temubual dengan TV3, masih tidak memadai untuk merungkai segala kekusutan yang berbelit-belit dalam pemikiran rakyat.
Hanya kebenaran dan berani berkata benar saja merupakan jawapan yang terbaik kepada persoalan ini.
Dengan sudah dua kali berkias-kias ini, sampai bilakah beliau mahu berbuat demikian sedangkan Tun Mahathir mula agresif turun ke bawah menemui rakyat di mana program pertamanya akan bermula di Taman Melewati, Sabtu ini?
Apakah beliau mahu menanam banyak kiasan dulu, sebagaimana sifat semulajadi orang Muar katanya yang gemar berkias-kias dahulu sebelum mengambil langkah seterusnya? (SH 22/04/2015)

0

0

votes
Article Rating
Kongsikan artikel ini


Najib Makin Dibenci Kerana GST, Minum Teh Tarik Pun Kena Cukai 6
Peratus…

Tidak sampai sebulan selepas cukai GST dilaksanakan pada 1 April lalu, rungutan rakyat mengenainya boleh didengari di mana-mana saja ketika ini.
Tidak saja rakyat biasa dan mereka yang tidak berparti, ahli UMNO dan penyokongnya pun tidak segan-segan mengeluh mengenai cukai baru ini. Yang memihak parti lawan tentulah boleh dijangka reaksi mereka.
Rata-rata mengadu perbelanjaan mereka sekarang ini mulai bertambah berbanding sebelum GST dilaksanakan. Ini kerana apa saja pembelian dilakukan, tambahan 6 peratus sudah sedia menunggu.
Jika di restoran tertentu pula, ia termasuk lagi caj perkhidmatan sebanyak 10 peratus. Akhirnya tambahan yang terpaksa dikeluarkan ialah sebanyak 16 peratus.
Dalam pada itu, ada pula peniaga yang mengalami kekurangan pelanggan sejak cukai GST ini dikuatkuasakan. Mereka mengeluh ada pelanggan yang membatalkan hasrat membeli barangan apabila diberitahu ianya dikenakan cukai tersebut.
Seorang pengusaha bakeri di sebuah pusat membeli belah berkata, pelanggannya jelas berkurangan sejak GST dilaksanakan kerana ramai yang enggan membayar tambahan harga 6 peratus itu.
Di pelbagai lapisan masyarakat, rata-rata menyifatkan GST adalah umpama “pukat harimau” yang mengaut secara borong mangsanya, dari ikan paling besar hinggalah kepada sekecil-kecil ikan bilis.
Seorang Ahli Parlimen dari Sabah  misalnya yang membayar kos rawatan untuk anaknya sebanyak RM20 ribu dan ubat-ubatan lagi sebanyak RM5 ribu turut mengeluh kerana GST menyebabkannya terpaksa membayar tambahan 6 peratus lagi daripada jumlah itu.
Semua aspek perbelanjaan rakyat ketika ini mengalami kenaikan, tidak kira sama ada seseorang itu orang kaya mahupun orang miskin. Malah ramai juga bersungut kerana aktiviti kesukaan harian iaitu minum teh tarik bersama rakan-rakan pun turut dikenakan GST.
Selain itu, walaupun ada barangan tertentu dikecualikan GST tetapi apabila mereka membelinya di pasaraya, semuanya dikira sekali dan dari jumlah keseluruhannya tetap juga dikenakan tambahan 6 peratus itu.
Hakikat bahawa ada barangan tertentu turun harga sepertimana yang digembar-gemburkan oleh kerajaan, langsung tidak dirasai oleh rakyat. Apa yang mereka rasai hanyalah kenaikan saja.
Bagi yang membayar bil-bil harian juga mulai mempersoalkan kewajaran mereka dikenakan cukai GST sedangkan yang lebih mengaut keuntungan ialah syarikat pengendalinya.
Dalam keadaan sekarang, selain syarikat pengendali harus membayar cukai perniagaan mereka, rakyat yang menjadi pengguna juga turut dibebankan sama.
Apakah ini maknanya apa yang dikatakan oleh pihak kerajaan bahawa GST adalah sistem cukai yang lebih telus, cekap dan berkesan?
Dengan GST umpama “pukat harimau” yang mampu menangkap sesiapa saja sebagai mangsanya, rakyat sebenarnya lebih percaya ia adalah kaedah paling mudah bagi kerajaan untuk mengaut perolehan yang lebih baik bagi mengisi kantung perbendaharaan negara yang selalu menipis akibat pemborosan dan pembaziran.
Dan ini sekaligus meletakkan kerajaan pimpinan Najib Razak lebih dibenci majoriti rakyat kerana seolah-olah menjadikan mereka sebagai mangsa pembulian yang berterusan.
Baru tidak sampai sebulan, luapan kebencian akibat GST ini sudah boleh dirasai di mana-mana. Bayangkan jika setelah 3 bulan, 6 bulan atau setahun selepas ini?
Kebencian yang makin membuak-buak ini jugalah yang menjadikan serangan dan kritikan Tun Mahathir terhadap Najib lebih mendapat sambutan daripada rakyat. Ini kerana Tun Mahathir jelas tidak berapa senang dengan GST dan meminta rakyat menunjukkan bantahan mereka di peti undi jika tidak bersetuju dengannya.
Apa yang mereka harapkan dengan berlakunya perubahan kepimpinan melalui apa yang dilakukan oleh Tun Mahathir nanti, akan berlaku sesuatu yang positif berkenaan GST ini.
Oleh kerana ia sudah dilaksanakan, ramai yang bersetuju mungkin agak sukar untuk membatalkan terus perlaksanaan cukai itu tetapi kadar 6 peratus yang dikenakan sekarang tentu boleh dikurangkan kepada 4 atau 3 peratus misalnya.
Melihat kepada serangan Tun Mahathir yang semakin agresif, dari 1MDB dan Sirul tetapi kini makin melebar kepada aspek lain seperti  Jambatan Bengkok, Rel Berkembar, budak-budak tingkat 4 ala British, pembaziran dan sebagainya, adalah langkah terbaik dalam meraih sokongan jika isu kadar GST yang dianggap membebankan turut menjadi subjek bekas Perdana Menteri itu selepas ini.
Percayalah, Tun Mahathir akan lebih disokong dan disukai rakyat jika turut menolak kadar 6 peratus itu. (SH 23/04/2015)

0

0

votes
Article Rating
Kongsikan artikel ini


Program Jelajah Mahathir Sudah Bermula, Apakah Najib Bakal Dibalun Lagi?

Setelah melakukan pelbagai serangan dan kritikan terhadap Najib Razak melalui media dan banyak tulisan di blognya, buat pertama kalinya Tun Mahathir Mohamad akan  “turun padang” menemui kelompok sasarnya.
Beliau akan hadir dalam program Bicara Negarawan untuk memperkatakan isu-isu semasa
pada Sabtu, 25 April
 ini
jam 9.30
 pagi di K Klub, Taman Melawati, Kuala Lumpur.
Ini adalah program pertamanya turun ke bawah untuk bercakap secara langsung mengenai isu-isu semasa yang mana sebelum ini kebanyakan persoalan mengenai Najib hanya disentuhnya melalui tulisan atau ketika sidang akhbar saja.
Hakikat ini segera mengingatkan kepada apa yang dilakukannya ketika menekan Tun Abdullah dulu di mana beliau turut mengadakan program jelajahnya ke seluruh negara bagi tujuan itu.
Apakah dengan program Bicara Negarawan ini bermakna program jelajah Tun Mahathir versi menyingkirkan Najib sudah bermula?
Program anjuran Gabungan NGO Prihatin ini terbuka kepada sesiapa saja dan dijangka akan dihadiri oleh ribuan ahli orang Melayu dan ahli UMNO peringkat akar umbi untuk mereka mendengar sendiri apa yang bakal diperkatakan oleh bekas Perdana Menteri itu.
Bercakap tentang isu-isu semasa dalam program tersebut, Tun Mahathir tentunya akan menjadikan Najib yang dibelenggu dengan isu 1MDB, Sirul, Rosmah, GST, hutang negara, 1Malaysia dan lain-lain sebagai subjek utamanya.
Selepas melakukan banyak serangan dan pembalunan, yang ditunggu-tunggu ialah apakah esok Najib terus dibalun lagi?
Apakah Tun Mahathir juga akan tampil dengan pendedahan dan maklumat baru untuk terus menekan Najib?
Dengan bermulanya beliau turun padang di Taman Melawati ini, ia tentu saja akan memancing keinginan pihak lain untuk terus menjemputnya ke tempat atau negeri lain pula.
Walaupun Najib berkata beliau tidak rasa keseorangan kerana ramai yang menyokongnya, bermulanya program turun padang Tun Mahathir ini setidak-tidaknya akan membuatkannya terus kehilangan sokongan daripada akar umbi. (SH 24/04/2015)

0

0

votes
Article Rating
Kongsikan artikel ini


Foto Sekitar Program Bicara Negarawan Bersama Tun Mahathir di K Klub,
Taman Melawati

Tun Mahathir ketika menyampaikan ucapannya…
Tun Mahathir duduk di atas pentas dengan diapit oleh Ibrahim Ali dan Ridhuan Tee Abdullah…
Antara yang hadir ialah bekas MB Selangor, Muhammad Mohd Taib dan Presiden Pemikir, Aziz Yassin…
Turut hadir bekas menteri di JPM, Zaid Ibrahim dan Tamrin Tun Ghafar…
Bekas Exco Perak, Hamidah Othman juga hadir…
Ramai yang sedia mendengar ucapan Tun Mahathir sambil duduk bersila kerana kekurangan tempat duduk…
Di kiri kanan dewan dipenuhi dengan hadirin yang sanggup duduk bersila untuk mendengar ucapan Tun Mahathir…
Antara ribuan yang hadir dalam dewan, di luar dewan lebih ramai lagi yang menontonnya melalui skrin besar yang disediakan…
Kehadiran Tun Mahathir sentiasa disambut hangat oleh rakyat pelbagai lapisan…
Lihatlah sambutannya…Tun Mahathir tetap idola bagi rakyat Malaysia…

0

0

votes
Article Rating
Kongsikan artikel ini


Muhyiddin Tak Harus Berlengah Lagi – Sokong Mahathir Atau Bersama Najib?

Rasanya sudah lebih dari sekali Tun Mahathir Mohamad menyebut nama Muhyiddin Yassin sebagai calon paling layak menggantikan tempat Najib Razak sebagai Perdana Menteri bagi menjamin kemenangan BN dalam pilihanraya akan datang.
Bekas Menteri Kewangan, Tun Daim Zainudddin juga menyebut nama Muhyiddin dan Tokoh Wartawan Negara, A Kadir Jasin yang rapat dengan kedua-dua tokoh tersebut turut menulis nama Timbalan Perdana Menteri itu sebagai pengganti paling  munasabah bagi kerusi Perdana Menteri selepas Najib diundurkan.
Dengan kedudukan sebagai orang nombor dua dalam UMNO dan kerajaan, memang tidak disangsikan bahawa Muhyiddin seharusnya diberikan kerusi Perdana Menteri jika pengunduran Najib berjaya dilakukan, meskipun nama seperti Tengku Razaleigh Hamzah turut sama menjadi sebutan.
Tun Mahathir dalam program Bicara Negarawan di Taman Melawati semalam, mengulangi sekali lagi, bahkan seakan-seakan mengesahkan bahawa kerusi Perdana Menteri selepas ini bakal menjadi milik Muhyiddin.
Kalau ikut adat UMNO, tentulah timbalannya jadi pengganti, kata bekas Perdana Menteri selama 22 tahun yang sebelum ini juga pernah menyingkirkan Tun Abdullah Badawi dari kerusi Perdana Menteri.
Lebih dari itu, Tun Mahathir juga melahirkan keyakinannya bahawa Muhyiddin tidak akan mengulangi kesilapan seperti yang dilakukan oleh pentadbiran Najib selama ini.
Saya yakin kalau dia naik, dia takkan buat benda macam itu. Dia tahu kalau buat macam itu, dia pun akan kena macam ini juga, katanya lagi.
Setelah melakukan banyak kritikan melalui tulisan di blog dan melalui sidang akhbar sebelum ini, Tun Mahathir buat pertama kalinya “turun padang”  dalam satu program Bicara Negarawan di Taman Melawati semalam untuk menjelaskan sebab-sebab beliau mengkritik dan mahukan Najib turun daripada jawatan Perdana Menterinya.
Jika Najib kekal lagi, BN akan kalah. Tanpa isu 1MDB dan Sirul pun, prestasi Najib tidak lebih baik. Saya minta tak banyak, cuma satu saja iaitu Najib letaklah jawatan, jelas Tun Mahathir lalu disambut tepukan gemuruh oleh ribuan yang hadir.
Sedianya beliau “turun padang” ini dianggap banyak pihak sebagai bermulanya program jelajah untuk menekan, mengasak dan akhirnya memastikan Najib dapat diturunkan sebagaimana yang pernah dilakukannya kepada Tun Abdullah bermula 2006 dahulu.
Adalah dijangka lebih banyak lagi program turun padang melibatkan Tun Mahathir selepas ini. Sebagai tokoh yang tidak pernah mengalah, malah kuasa besar seperti AS pun dilawannya, selagi Najib tidak mahu berundur, bekas Perdana Menteri selama 22 tahun itu pasti meningkatkan lagi stamina serangannya.
Titik akhir bagi Tun Mahathir dalam perjuangannya ini tidak lain ialah Najib mesti berundur atau diundurkan.
Semalam saja, sudah ada beberapa pihak menemui penganjur di Taman Melewati untuk berbincang bagi membawa Tun Mahathir ke tempat atau negeri-negeri lain pula.
Dalam hal ini, oleh kerana nama Muhyiddin sudah disebut banyak kali sebagai pengganti Najib dan tokoh harapan untuk membawa kemenangan UMNO dan BN dalam pilihanraya akan datang, Timbalan Perdana Menteri itu tidak seharusnya berdiam diri lagi.
Muhyiddin, mungkin selepas berakhirnya pilihanraya kecil Rompin dan Permatang Pauh, harus menyatakan pendiriannya dengan segera. Beliau tidak harus berlengah lagi kerana sikap dan pendiriannya mungkin boleh mempercepatkan “ombak bertukar menjadi gelombang”.
Apakah beliau benar-benar mahu bersama perjuangan Tun Mahathir yang disokong oleh majoriti ahli UMNO akar umbi demi menjamin kemenangan BN dalam pilihanraya akan datang atau ingin terus kekal bersama Najib dan bersama-sama memungkinkan kekalahan kepada parti itu?
Walaupun beberapa pemimpin UMNO seperti Tengku Adnan Tengku Mansor menyatakan hubungan Najib dengan Muhyiddin tiada masalah, sekarang bukanlah soal hubungan tetapi lebih kepada masa depan parti dan kerajaan.
Sekarang adalah masa untuk Muhyiddin membuat pilihan dan sama ada kepentingan parti atau Najib yang mahu diutamakannya?
Lebih lama Muhyiddin berdiam diri, lebih sukar untuk memulihkan kepercayaan rakyat terhadap UMNO dan BN kerana “kerosakan” yang diakibatkan oleh Najib hakikatnya terlalu buruk dan tentunya memakan masa untuk dipulihkan.
Tun Mahathir sendiri dalam ucapannya semalam berkata, selepas pertukaran Perdana Menteri nanti, beliau akan terus bersama-sama berusaha bagi mengembalikan keyakinan rakyat terhadap UMNO dan BN serta memastikan kemenangan dalam pilihanraya.
Lalu, tiada sebab untuk Muhyiddin berlengah dan bermain dengan masa lagi untuk menyatakan pendiriannya. Lagi pula, jika terus berdiam diri seolah-olah hanya Tun Mahathir saja yang mahukannya sedangkan beliau tidak teruja pun dengan kerusi Perdana Menteri itu. (SH 26/04/2015)

0

0

votes
Article Rating
Kongsikan artikel ini


Najib Kini Merasai Perlawanan Sebenar Dalam Kariernya

Sepanjang  perjalanan karier politiknya selama ini sehingga berjaya menduduki kerusi Perdana Menteri pada 2009, Najib Razak sentiasa dibentangkan “karpet merah” untuk memudahkan laluannya. Dalam UMNO, beliau hanya pernah bertanding bagi jawatan yang memerlukan lebih dari seorang pemenang, tetapi tidak pernah merasai persaingan bagi jawatan yang menghendaki seorang pemenang.
Jawatan Ketua Pemuda, Timbalan Presiden dan Presiden UMNO, semuanya dimenangi secara percuma dan tanpa pertandingan. Sebaliknya  jawatan Exco Pemuda yang ditandinginya buat pertama kali pada 1979 dan Naib Presiden UMNO yang mula ditandinginya pada tahun 1993, adalah jawatan yang memerlukan lebih daripada seorang pemenang.
Di peringkat UMNO bahagian Pekan pula, oleh kerana sejak awal sudah diberikan jawatan dalam kerajaan, Najib juga tidak pernah dilawan oleh sesiapa.
Dalam ertikata lain, Najib tidak pernah mengalami persaingan sebenar dalam merebut jawatan. Beliau hanya pernah bersaing dalam perebutan jawatan yang memerlukan ramai pemenang, manakala untuk jawatan yang memerlukan pemenang tunggal iaitu Ketua Pemuda, Timbalan Presiden dan Presiden UMNO, semuanya dikecapinya dengan percuma.
Sebab itu, ramai yang mengatakan Najib bukanlah pemimpin yang benar-benar telah diuji dan teruji kemampuannya. Sejarah dan latar belakang keluarganya adalah saham terbesar yang membolehkannya mencapai apa yang dinikmatinya sekarang.
Tetapi dengan serangan dan kritikan daripada Tun Mahathir terhadapnya, Najib bagaikan baru merasai perlawanan sebenar dalam karier politiknya.  Perlawanan inilah yang akan menentukan hidup mati dalam kerjayanya.
Kali ini juga tiada lagi karpet merah di laluannya. Bahkan Tun Mahathir yang selama ini berusaha membantu pendakian kerjayanya kerana ingin membalas budi Tun Razak, adalah juga orang yang menaburkan paku dan kerikil tajam agar Najib segera kecundang dan tersembam di tengah jalan.
Semuanya kerana Tun Mahathir tidak dapat menerima lagi kepimpinan anak Tun Razak itu yang disifatkannya terlalu banyak skandal dan lebih mungkin menyebabkan kekalahan BN dalam pilihanraya akan datang.
Isu 1MDB, Jho Low, Altantuya, Sirul, pemborosan serta pembaziran Rosmah, peningkatan hutang, lemah dalam menjaga hubungan kaum, tunduk kepada tuntutan pembangkang, mengalah dengan negara jiran dan banyak lagi faktor adalah antara sebab penolakan bekas Perdana Menteri selama 22 tahun itu terhadap Najib.
Bahkan dalam isu 1MDB yang menanggung hutang sebanyak RM42 bilion dan sebahagiannya lagi didakwa lesap tanpa dapat dikesan, Tun Mahathir secara terbuka mengatakan tidak dapat memaafkan perbuatan Najib itu.
Tun Mahathir sekarang ini mahu menamatkan segera karier Najib dan enggan memberinya peluang sehingga pilihanraya akan datang.
Tidak dinafikan dengan serangan Tun Mahathir kian agresif dan sudah beberapa kali mengulangi perlunya beliau meletakkan jawatan untuk menyelamatkan masa depan UMNO dan BN, ia adalah cabaran terbesar bagi Najib sepanjang kariernya.
Adakah Najib mampu menghadapi cabaran ini? Atau beliau bakal kecuncang sama seperti musuh-musuh politik Tun Mahathir yang lain?
Melihat kepada apa yang berlaku sekarang, ternampak jelas bahawa Tun Mahathir tidak sekali-kali akan mengalah, bahkan dipercayai akan terus mengasak Najib lagi.
Najib juga setakat ini tidak menunjukkan tanda-tanda mahu mengalah. Walaupun banyak berdiam dan tidak mampu menjawab persoalan yang dibangkitkan oleh Tun Mahathir, beliau mulai main sindir-sindir dan berkias dengan mengatakan tidak pernah keseorangan serta melabelkan bekas Perdana Menteri itu sebagai “orang tua”  yang perlu memahami orang muda.
Ramai pula yang percaya, berdasarkan riak wajah dan keyakinan yang dipamerkan oleh Tun Mahathir, beliau seolah-olah ada “kad akhir” yang akan ditunjukkannya nanti bagi memaksa Najib berundur.
Tun Mahathir, kata ramai pemimpin UMNO, tidak akan memulakan serangan dan mengajak sesiapa berlawan jika beliau tidak yakin akan memenanginya. Oleh itu, ramai menunggu episod-episod seterusnya untuk mengetahui siapa menang dan siapa kalah dalam pertarungan antara Tun Mahathir dengan Najib ini.
Jika mampu bertahan dan berjaya mengelak disingkir, Najib bakal menjadi satu-satunya pemimpin UMNO yang mampu menewaskan bekas Perdana Menteri itu. Jika tewas pula, beliau akan menambah-panjangkan lagi senarai mereka yang kecundang dengan Musa Hitam, Tengku Razaleigh, Anwar Ibrahim dan Tun Abdullah sebelum ini telah pun berjaya ditewaskan oleh Tun Mahathir. (SH 27/04/2015)

0

0

votes
Article Rating
Kongsikan artikel ini


PM Ganti Najib – Pilihan Mahathir Atau Pilihan Parlimen?

Di ketika Tun Mahathir Mohamad makin meningkatkan serangan untuk mengasak pengunduran Najib Razak, siapa bakal mengisi kerusi Perdana Menteri nampaknya mula menjadi perbalahan.
Bekas Perdana Menteri itu sudah beberapa kali menyebut bahawa pengganti Najib ialah Muhyiddin Yassin berdasarkan kedudukannya  sebagai orang nombor dua dalam parti sekarang ini.
Kalau ikut adat UMNO, tentulah timbalan jadi pengganti, katanya dalam program Bicara Negawaran, baru-baru ini. Sebelum itu juga Tun Mahathir sudah pun menyebut nama Muhyiddin untuk menggantikan tempat Najib.
Mengukuhkan lagi keinginannya terhadap Muhyiddin, Tun Mahathir juga melahirkan keyakinan Muhyiddin tidak akan mengulangi segala kesilapan yang dilakukan Najib selama ini.
Sementara pelbagai peringkat dalam UMNO dilihat dapat menerima dengan baik kedudukan Muhyiddin  sebagai pengganti Najib, lain pula halnya dengan beberapa pemimpin pembangkang.
Walaupun bersetuju dan menerima hakikat bahawa Najib wajib digantikan segera demi menyelamatkan masa depan negara, beberapa pemimpinnya lebih menaruh keyakinan terhadap Tengku Razaleigh Hamzah berbanding Muhyiddin.
Bermula dengan bekas Menteri Di Jabatan Perdana Menteri, Zaid Ibrahim dan Ahli Parlimen Raub daripada DAP, Arif Sabri Abdul Aziz yang mengatakan Tengku Razaleigh atau Ku Li lebih berkelayakan untuk memulihkan pelbagai masalah dalam negara berbanding Muhyiddin, terbaru ini Rafizi Ramli dan Lim Kit Siang juga lebih bersetuju dengan kemampuan serta ketokohan Ahli Parlimen Gua Musang itu.
Mereka seolah-olah sepakat bahawa perlunya penggantian Najib adalah kerana negara diurus dengan begitu teruk dan sudah tentu penggantinya harus dipilih daripada kalangan yang paling berwibawa dan berkemampuan sekali.
Dengan dua nama kini sudah muncul dan semakin meluas diperkatakan sebagai pengganti Najib, bukan saja konflik mungkin timbul tetapi juga tidak mustahil bertukar menjadi persaingan siapa lebih dulu dapat merampas kerusi Perdana Menteri itu.
Melalui gerakan yang sedang dilakukan oleh Tun Mahathir sekarang, Najib akan ditekan atau dipaksa berundur atas kebimbangan UMNO dan BN akan kalah dalam pilihanraya akan datang. Penggantinya sudah tentu akan dipilih berdasarkan hireaki sepertimana dalam kes pengunduran Tunku Abdul Rahman Putra Alhaj dan Tun Abdullah sebelum ini.
Tiada kesangsian lagi bahawa Muhyiddinlah pilihan untuk itu. Berapa lama usaha menekan Najib ini akan menemui titik kejayaannya banyak bergantung kepada ketahanan Najib untuk terus bertahan.
Walaupun arus bawah UMNO lebih memihak kepada Tun Mahathir, Najib pula menggenggam erat pimpinan atasan, terutama Ketua-Ketua Bahagian. Tetapi dengan Tun Mahathir semakin agresif melakukan asakan, sokongan yang diterima Najib bila-bila masa saja boleh runtuh kiranya Muhyiddin dan sebahagian pimpinan dalam UMNO mengambil pendirian memihak kepada bekas Perdana Menteri.
Jika ini berlaku, maka  Muhyiddin bukan saja dipilih berdasarkan hireaki dalam UMNO tetapi juga merupakan pilihan Tun Mahathir.
Bagaimanapun jika gerakan yang diusahakan oleh Tun Mahathir ini berlarutan lebih lama atau tidak berjaya, pertukaran Perdana Menteri mungkin terpaksa dilakukan melalui usul tidak percaya terhadap Najib di Parlimen.
Jika ini dilakukan, tentunya nama Ku Li lebih menjadi pilihan berbanding Muhyiddin. Ini kerana usaha ini memerlukan kesepakatan sokongan daripada Ahli-Ahli Parlimen PR seramai 88 orang.
Dengan penyertaan sebahagian Ahli Parlimen UMNO serta wakil dari Sabah dan Sarawak, PR yang terdiri dari Pas, PKR dan DAP mungkin tiada masalah untuk memberi sokongan kepada pertukaran Perdana Menteri jika calonnya ialah Ku Li yang diyakini mampu menampilkan kepimpinan lebih baik untuk negara.
Ia akhirnya akan membentuk kerajaan campuran yang merentasi sempadan kaum dan ideologi politik dengan meletakkan kepentingan negara sebagai keutamaan.
Sama ada melalui gerakan Tun Mahathir atau pilihan Parlimen, ruang untuk memperolehi Perdana Menteri baru nyata sentiasa terbuka dan dalam masa yang sama, peluang untuk Najib bertahan lebih lama turut  semakin sukar, kecuali jika beliau rela melihat hilangnya kuasa UMNO dan BN berlaku di bawah kepimpinannya. (SH 28/04/2015)

0

0

votes
Article Rating
Kongsikan artikel ini


Najib Enggan Menyerah Kalah, Mahathir Pun Tak Mungkin Mengalah…

Hanya beberapa jam setelah Perdana Menteri, Najib Razak mengatakan beliau tidak akan menyerah kalah di sebalik pelbagai kritikan dan serangan terhadapnya, Tun Mahathir Mohamad juga memperlihatkan pendiriannya yang tidak mahu mengalah daripada terus menegur dan mengasak.
Jika malam tadi Najib mengungkapkan madah Bugisnya, Tun Mahathir hari ini bukan saja mengulangi kritikan mengenai gaya hidup mewah isteri Perdana Menteri, Rosmah Mansor bahkan menyifatkan kerajaan pimpinan Najib sebagai tidak bersih kerana menyebabkan banyak kehilangan wang serta meningkatnya hutang negara.
Beliau juga menyebut mengenai kos bunga untuk perkahwinan anak perempuan Najib dan Rosmah sehingga RM3 juta yang menjadi perbualan ramai dan diceritakan oleh ramai orang kepadanya.
Dalam konteks Najib, beliau dilihat sama sekali tidak mungkin berganjak dari kerusi Perdana Menteri yang sedang didudukinya, walaupun Tun Mahathir sudah beberapa kali mendesaknya agar berundur demi menyelamatkan nasib UMNO dan BN daripada ditimpa kekalahan.
Jika sebelum ini beliau mengatakan tidak rasa keseorangan, kali ini Najib memperlihatkan seolah-olah pantang baginya untuk menyerah kalah, sesuai dengan darah Bugis yang mengalir dalam tubuhnya.
Najib juga tidak mungkin menjawab segala kritikan Tun Mahathir terhadapnya, meskipun semakin ramai yang mahukannya berbuat demikian. Terbaru, bekas Perdana Menteri Tun Abdullah Badawi – selepas Tengku Razaleigh Hamzah, Shahrir Samad, Khairy Jamaluddin, Shafie Afdal, Nur Jazlan dan beberapa yang lain, turut berpendirian bahawa Najib harus menjawab sendiri semua persoalan itu.
Sama ada Najib tidak mahu atau  tidak mampu menjawabnya, jawapannya ketika ini ialah beliau tidak mahu menyerah kalah atau lebih mudahnya ialah “saya masih mahu menjadi Perdana Menteri.”
Tun Mahathir pula, sepertimana yang difahami oleh ramai orang, tidak pernah sama sekali mahu mengalah, menyarah kalah atau mengaku kalah atas sesuatu yang sudah dimulakannya.
Ini kerana beliau dikatakan tidak mungkin melakukan sesuatu jika tidak mempunya asas yang kukuh mengenainya.
Beliau juga ditafsir oleh ramai orang sebagai seorang yang semakin hebat pemikiran dan daya kreativitinya apabila menghadapi tekanan atau ketika sedang berbalah dengan seseorang.
Apabila Najib tidak mahu menyerah kalah, ramai yang merasakan Tun Mahathir, bukan saja akan lebih agresif dan berstamina, bahkan kemungkinan tampil dengan lebih maklumat dan idea luar biasanya lagi selepas ini.
Meminta Tun Mahathir berhenti mengkritik dan menegur juga seperti tidak munasabah. Ini kerana bukan saja beliau sudah menegur secara tertutup dan menulis surat tetapi tidak dipedulikan oleh Najib, lebih dari itu semua persoalan yang dibangkitkannya juga mendapat sokongan yang nyata daripada rakyat.
Dengan Najib tidak mahu menyerah kalah dan Tun Mahathir tidak mungkin mengalah, pertanyaan ramai orang ketika ini ialah apakah kesudahannya nanti?
Apakah pertembungan mereka ini akan berlarutan sehingga PRU 14 nanti dan akhirnya menatijahkan “seorang menjadi abu manakala seorang lagi menjadi arang?”
Atau adakah Najib seharusnya dipaksa berundur demi masa depan UMNO dan BN kerana yang dikatakan menjadi beban sekarang ialah beliau dan bukannya Tun Mahathir?
Dengan pertembungan ini sudah memasuki episod getir sekarang, apakah ia menandakan sudah sampai masanya pimpinan dan ahli UMNO akar umbi harus bangun dan menyatakan pendirian mereka dengan segera, bukan lagi penentuan nasib parti sekadar berlegar di kalangan 191 Ketua Bahagian saja? (SH 29/04/2015)

0

0

votes
Article Rating
Kongsikan artikel ini


Cawangan Dan Bahagian UMNO Patut Berebut-Rebut Jemput Mahathir

Apabila bekas Perdana Menteri, Tun Mahathir Mohamad meminta agar beliau diberi peluang untuk bertemu akar umbi UMNO untuk menjelaskan sebab-sebab beliau menyerang kepimpinan Najib Razak, ia seharusnya disambut sebagai peluang keemasan yang tidak boleh sama-sekali dilepaskan.
Dalam tulisan di blognya hari ini, Tun Mahathir meminta agar beliau diberi peluang bertemu ahli akar umbi UMNO bagi menjelaskan sebab sebenar tindakan yang dilakukannya terhadap Najib sekarang ini.
Katanya, walaupun percaya tindakan yang dilakukannya untuk menyelamatkan UMNO, tetapi tindakannya itu mungkin tidak menyenangkan Najib dan sebahagian ahlinya yang lain.
Tetapi, tambah beliau, untuk membuat keputusan secara adil dan menghukum secara bijak, mendengar penjelasan daripada kedua-dua belah pihak adalah perlu terlebih dahulu.
“Selepas mendengar daripada kedua-dua belah pihak, adililah serangan saya sama ada ianya bertujuan merosakkan parti atau menyelamatkannya,” jelas Tun Mahathir lagi.
Selepas beberapa serangan dan kritikan oleh Tun Mahathir terhadap Najib, termasuk desakan agar meletakkan jawatan, penerimaan ahli UMNO kini berbelah bagi mengenainya. Ada yang setuju dan ada yang tidak setuju. Ada juga yang mengatakannya tidak wajar dan seolah-olah memberi kelebihan kepada pembangkang.
Tun Mahathir bagaimanapun bertegas mengatakan tindakannya adalah untuk menyelamatkan UMNO kerana kepimpinan Najib yang banyak skandal tidak lagi diterima oleh pelbagai kaum di negara ini dan lebih mungkin menyebabkan BN kalah dalam pilihanraya akan datang.
Najib pula, di sebalik banyak berdiam diri dan tidak mahu menjawab banyak persoalan yang dibangkitkan oleh Tun Mahathir, dalam masa yang sama berkeras tidak mahu menyerah kalah kepada semua serangan itu.
Namun, dengan Tun Mahathir kini bersikap lebih terbuka untuk bertemu ahli akar umbi bagi menjelaskan pendiriannya, UMNO Bahagian dan cawangan di seluruh negara seharusnya berebut-rebut tampil menjemput Tun Mahathir bagi mendengar secara langsung penjelasan beliau itu.
Ia sepatutnya adalah peluang keemasan yang tidak harus dilepaskan oleh mana-mana Bahagian dan cawangan UMNO. Setelah sebahagian Ketua Bahagian, Wanita, Pemuda dan Puteri bertemu dengan Najib dan kemudian menyatakan sokongan, kini mereka sepatutnya mendengar penjelasan daripada Tun Mahathir pula.
Selain itu, mana-mana pihak yang selama ini tidak puas hati dengan kritikan dan serangan Tun Mahathir, boleh juga menggunakan peluang yang terbuka ini untuk berhujah dan mempersoalkannya.
Terutamanya Ketua UMNO Bahagian yang selama ini lantang mengkritik Tun Mahathir melalui media tradisional atau media baru, inilah peluang terbaik untuk mereka berhujah dengan bekas Perdana Menteri itu.
Tidak ada apa-apa lagi yang perlu ditakutkan untuk berhujah secara berdepan dengan Tun Mahathir kerana beliau sekarang tidak mempunyai sebarang kuasa sepertimana dahulu.
Begitu juga, khabarnya ada cawangan UMNO  yang mengusulkan agar tindakan disiplin diambil terhadap Tun Mahathir kerana kelantangannya mengkritk Najib,  seharusnya juga berjiwa berani untuk menjemput bekas Perdana Menteri itu hadir ke cawangannya.
Jika lebih banyak cawangan atau bahagian UMNO dapat bertindak berani menjemput Tun Mahathir dan kemudian mengatakan apa yang dilakukannya sekarang sesuatu yang tidak wajar dan boleh melemahkan parti, ia mungkin akhirnya membuatkan bekas Perdana Menteri itu akur dengannya.
Tetapi jika Tun Mahathir berjaya meyakinkan tindakannya adalah betul dan untuk kebaikan UMNO, menjadi kewajipan pula ianya disokong kerana akhirnya yang penting ialah parti, bukannya pemimpin.
Tun Mahathir sudah menghulurkan salam, lalu sambutlah salamnya ini.  (SH 30/04/2015)

0

0

votes
Article Rating
Kongsikan artikel ini


Tidak Bolehkah Mahathir Gandingkan Saja Muhyiddin Dengan Ku Li?

Apabila Tun Mahathir Mohamad menyebut ada pemimpin lain yang lebih layak menjadi Perdana Menteri menggantikan Najib Razak, tujuannya tentulah agar Muhyiddin Yassin segera menyatakan pendiriannya.
Ia seolah-olah “ingatan awal” kepada Timbalan Perdana Menteri itu agar tidak terlalu lama dalam membuat keputusan iaitu sama ada mahu bersama dengan gerakan perubahan yang sedang dilakukannya atau kekal bersama Najib.
Ia juga memberi gambaran, jika Muhyiddin terus berlengah-lengah dan bermain dengan masa, tidak mustahil Tun Mahathir akan menonjolkan pula tokoh lain yang tidak disebut namanya itu.
Bagaimanapun, melalui pemerhatian dari pelbagai kelompok dalam UMNO, tokoh lain yang disebut oleh Tun Mahathir sebagai lebih layak menggantikan Najib itu tidak lain ialah Tengku Razaleigh Hamzah.
Terutama untuk berhadapan dengan kegetiran untuk mengekalkan kuasa UMNO dan BN dalam pilihanraya akan datang, tidak dinafikan Ku Li paling ke hadapan untuk tugas tersebut kerana beliau diyakini boleh diterima oleh pelbagai lapisan masyarakat negara ini.
Satu-satunya yang mengekang Ku Li ialah beliau tidak berada dalam hireaki kepimpinan tertinggi UMNO. Jawatannya hanyalah Ketua UMNO Bahagian dan Ahli Parlimen Gua Musang, Kelantan.
Bercakap di Pulau Pinang semalam, bekas Perdana Menteri itu berkata, selain Muhyiddin, ada juga pemimpin lain yang lebih layak menggantikan Najib.
Bagaimanapun katanya, mengikut tradisi UMNO, lebih baik jawatan itu diambil alih oleh pemimpin nombor dua negara.
Sekali lagi, dalam usaha menyelamatkan UMNO dan BN serta memastikan ia kekal berkuasa, Tun Mahathir mahu tradisi UMNO terus dipatuhi. Lantaran itu, nama Muhyiddin lebih diutamakan agar tidak berlaku sebarang konflik dalam UMNO. Melakukan perubahan dengan mengenepikan hireaki bukan saja mengundang konflik dan menimbulkan masalah tetapi juga tidak pernah berlaku sebelum ini.
Dalam hal ini, oleh kerana Tun Mahathir sudah beberapa kali menyebut nama Muhyiddin, seharusnya Timbalan Perdana Menteri itu segera memahaminya. Beberapa isu negara seperti 1MDB, Altantuya, GST, hutang negara dan sebagainya, tidak lain hanya memerlukan perubahan kepimpinan untuk menanganinya.
Mungkin ketika ini Muhyiddin ingin menumpukan tugasnya kepada pilihanraya kecil Rompin dan Permatang Pauh terlebih dahulu, tetapi selepas itu beliau sebenarnya tidak ada alasan lagi untuk menangguhkan pendiriannya.
Memandangkan pilihanraya umum akan datang hanya kira-kira tiga tahun saja lagi, perubahan kepimpinan UMNO dan kerajaan tidak seharusnya dilewatkan lebih lama lagi kerana ia mungkin menyebabkan kesuntukan masa untuk berhadapan dengan rakyat.
Sebaik pilihanraya Permatang Pauh berakhir
pada 7 Mei
 ini, Muhyiddin harus segera menyatakan pendiriannya – kekal bersama Najib atau berpihak kepada Tun Mahathir.
Di ketika yang sama, oleh kerana isu getir sekarang ialah untuk memastikan pengekalan kuasa BN sebagai kerajaan, Tun Mahathir juga seharusnya memikirkan jalan untuk menggandingkan Muhyiddin dengan Ku Li untuk membentuk suatu pasukan yang lebih mantap demi kepentingan negara.
Mungkin gandingannya ialah Muhyiddin – Ku Li atau Ku Li – Muhyiddin.  Mungkin juga boleh diwujudkan sistem penggiliran antara keduanya sebagaimana yang pernah diwujudkan di Sabah suatu ketika dahulu.
Kedua-dua mereka, Muhyiddin dan Ku Li, tentunya harus lebih bertolak ansur dari segi jawatan dan kedudukan kerana yang utama ialah kemenangan dalam pilihanraya dan menyelamatkan negara.
Tun Mahathir barangkali boleh memikirkan bentuk gandingan yang sesuai antara kedua-dua pemimpin tersebut kerana yang penting ketika ini, selain menyelamatkan negara dan memastikan kemenangan dalam pilihanraya, Najib harus ditekan dan dipaksa berundur terlebih dahulu.
Inisiatif ini, jika dapat diusahakan oleh Tun Mahathir, bukan saja menyebabkan sokongan diterimanya lebih meluas, bahkan boleh membuatkan Najib menarik balik madah Bugisnya yang enggan menyerah kalah sebelum ini. (SH 01/05/2015)

0

0

votes
Article Rating
Kongsikan artikel ini


Dakwaan Kekayaan Najib Dan Rosmah Ternyata Fitnah Belaka…

Mulai hari ini sebahagian besar rakyat Malaysia harus memohon maaf dan bersimpati dengan Perdana Menteri, Najib Razak dan isterinya Rosmah Mansor. Kekayaan yang selama ini digembar-gemburkan kononnya dimiliki oleh mereka ternyata tidak benar, palsu dan fitnah belaka.
Ringkasnya, Najib dan Rosmah bukan sekadar hidup biasa-biasa, malah mungkin lebih susah daripada kebanyakan penerima BR1M sekali pun. Ini kerana Najib dan Rosmah sebenarnya bukan setakat tidak mampu berbelanja mewah, malah mengadakan kenduri menerima menantu pun tidak berkeupayaan.
Melalui penjelasan Pegawai Khas Perdana Menteri, Rizal Mansor bahawa kenduri kahwin anak perempuan Najib dan Rosmah iaitu Nooryana Najwa dengan Daniyar Bessikbayev yang diadakan penuh gemerlapan di KLCC dan rombongan bertandang ke Kazakhstan seramai 250 orang sebenarnya ditanggung oleh pihak lelaki, tidak lain memberi gambaran bahawa Perdana Menteri tidak berkemampuan sama sekali.
Mana-mana ibu bapa yang menerima menantu, ia adalah antara momen paling gembira dalam kehidupan mereka. Ramai yang sanggup berhutang dan meminjam di sana sini untuk mengadakan hari meriah itu.
Semua orang melakukannya berdasarkan kemampuan. Bagi golongan susah, mengadakan majlis secara ala kadar sudah memadai sebagai tanda gembira dan syukur.
Ada juga yang sekadar mengadakan doa selamat ringkas di surau atau masjid saat menerima menantu. Tetapi ia tetap menjadi kebanggaan kerana ibu bapa atau keluarga pengantin dapat menunaikan tanggungjawab berdasarkan kemampuan mereka.
Namun agak berbeza dengan Najib dan Rosmah. Sudahlah kenduri di sebelah pihak perempuan ditanggung oleh keluarga pengantin lelaki, rombongan bertandang ke Kazakhstan juga dibiayai oleh menantu budiman itu.
Sudah barang tentu pihak lelaki menawarkan semua itu kerana keluarga pengantin perempuan tidak berkemampuan membiayainya. Jika mampu, jarang benar ibu bapa pengantin perempuan mahu merendahkan maruah atau ego mereka dengan membiarkan keluarga pengantin lelaki menanggung kenduri-kendara dan kos bertandang kerana ia boleh menjadi ungkitan di masa depan atau ketika pasangan pengantin berselisih faham nanti.
Keluarga pengantin lelaki pula biasanya tidak mudah menjadi begitu pemurah kerana jika belum tinggal bersama sudah terpaksa mengeluarkan banyak belanja dan menanggung itu ini, ianya pasti meningkat lagi apabila selepas berkahwin kelak.
Dalam hal ini,  mungkin juga Daniyar ini seorang menantu budiman yang jauh lebih baik daripada Khairy Jamaluddin kerana ketika beliau berkahwin dengan anak Tun Abdullah dahulu, juga seorang Perdana Menteri,  tidak pula terdengar kemurahan hatinya mahu menanggung kenduri di pihak perempuan.
Apa pun, semua ini menunjukkan Najib dan Rosmah tidak berkemampuan. Dalam tidak mampu itu, mujur pula Tuhan jodohkan anaknya dengan lelaki budiman, pemurah lagi penyayang, lalu dapatlah juga akhirnya mengadakan kenduri yang meriah serta bertandang ke Kazakhstan.
Oleh itu, rakyat negara ini seharusnya bersimpati dengan Najib dan Rosmah. Rupa-rupanya mereka adalah ibu bapa yang tidak mampu, waima untuk mengadakan majlis kenduri menerima menantu sekali pun.
Dengan ini ia bukan saja mengesahkan bahawa semua dakwaan kekayaan Najib dan Rosmah selama ini tidak benar, bahkan laporan kononnya mereka memiliki jam tangan mewah, barang kemas intan berlian, pakaian mahal dan sebagainya juga turut palsu dan khayalan semata-mata.
Kalau untuk mengadakan kenduri menerima menantu pun terpaksa ditanggung oleh pihak lelaki, memiliki jam Casio atau memakai gelang daripada besi pun tentu nampak mustahil serta di luar kemampuan Najib dan Rosmah.
Kesian Najib dan Rosmah, difitnah siang malam selama ini. Dengan ini, ramai rakyat  kita termasuk Tun Mahathir rupa-rupanya telah membuat “dosa kering”  dengan menghebah-hebahkan kekayaan dan perbelanjaan mewah sedangkan Perdana Menteri dan isteri sebenarnya tidak berkemampuan sama-sekali.
Adusss…sempatkah kita bertaubat dan memohon maaf? (SH 02/05/2015)

0

0

votes
Article Rating
Kongsikan artikel ini


Tugas Penting Pengundi Rompin

Hari ini merupakan hari terakhir kempen pilihanraya kecil Rompin. Esok, 5hb Mei adalah hari pengundian untuk memilih Ahli Parlimen baru kawasan itu bagi menggantikan Allahyarham Jamaluddin Jarjis yang meninggal dunia dalam nahas helikopter di Semenyih, bulan lalu.
Pada pilihanraya umum 2013 lalu, BN menang dengan majoriti 15,114 mengalahkan Pas. Dalam pilihanraya kecil ini, calon BN, Hasan Ariffin juga berhadapan dengan Pas yang meletakkan Nazri Ahmad sebagai calonnya.
Di atas kertas, memang terlihat harapan BN mengekalkan kerusi Rompin amat cerah. Pas juga barangkali tidak bermimpi mampu membuat kejutan dalam pilihanraya kecil ini, tambahan pula calon BN adalah orang lama yang bukan asing lagi bagi pengundi Rompin. Hasan sebelum ini pernah menjadi Adun, Exco dan Timbalan Menteri Besar Pahang.
Tetapi pilihanraya kecil Rompin ini diadakan ketika suhu politik nasional baru mula menggelegak berikutan serangan dan kritikan bertali arus daripada bekas Perdana Menteri, Tun Mahathir Mohamad terhadap Najib Razak.
Dengan pelbagai isu yang sudah sekian lama melingkari kepimpinan Najib serta penolakan yang kian ketara di mana-mana, Tun Mahathir dengan tegas mahukan Perdaha Menteri ditukar untuk menyelamatkan UMNO dan BN dalam pilihanraya akan datang.
Ditambah dengan isu GST yang semakin hari semakin membengkak dalam hati rakyat, penolakan terhadap BN semakin jelas jadinya. Isunya bukan sangat kerana rakyat menolak sistem cukai baru itu, tetapi lebih disebabkan kegagalan kerajaan menangani isu-isu remeh di sebalik perlaksanaannya.
Sementara kerajaan sebelum ini mengatakan GST akan menurunkan harga barang kerana kadarnya lebih rendah berbanding SST, hakikatnya semua itu tidak menjadi kenyataan. Hampir semua pembelian meningkat harganya, termasuk teh tarik di kebanyakan kedai dinaikkan sebanyak 10 sen dan ditambah dengan GST lagi, propa kononnya akan berlaku penurunan harga nyata palsu belaka.
Lebih dari itu, yang paling menyenakkan perut rakyat ialah kegagalan kerajaan sehingga kini menyelesaikan isu 30 sen dan 60 sen cukai GST pada kad prabayar telefon yang menjadi kegunaan utama golongan muda, suri rumah dan mereka yang berpendapatan rendah. Ia memperlihatkan kerajaan amat lemah dan tiada lagi kekuatan.
Oleh yang demikian, pilihanraya kecil Rompin ini ada nilainya yang tersendiri kepada masa depan rakyat. Ia bukan saja untuk pengundi Rompin, tetapi bagi seluruh negara.
Barangkali ternampak mustahil untuk mengharapkan Pas menang dan menewaskan BN. Selain majoriti pada pilihanraya 2013 lalu agak tinggi, Rompin juga memang merupakan kubu kuat BN.
Pengundi bolehlah terus memberi kemenangan kepada BN di Rompin tetapi dalam masa yang sama, mesej mesti dihantar kepada kerajaan iaitu dengan cara mengurangkan sedikit majoriti kemenangannya. Daripada 15,114 majoriti pada 2013 lalu, ia mungkin boleh dikurangkan kepada sekitar 13 ribu atau 12 ribu majoriti undi saja.
Melihat kepada sejarah BN yang pernah menang dengan majoriti hanya 10, 679 pada pilihanraya 2008 lalu, tentulah tidak mustahil bagi pengundi Rompin untuk memberi mesej kepada Najib dan kerajaan dengan cara mengurangkan sedikit majoriti kemenangan BN.
Pentingnya pengundi Rompin menghantar mesej itu ialah untuk memberitahui kerajaan mengenai realiti dan beban yang dihadapi rakyat.  Mesej melalui pengurangan majoriti itu bermakna rakyat tidak gembira dengan GST, rakyat tidak suka dengan pembaziran dan pemborosan, rakyat menolak kepimpinan yang lemah serta mahu isu-isu berkaitan 1MDB, Sirul dijawab serta dijelaskan dengan sebaiknya.
Jika tiada mesej, Najib dan kerajaan tidak akan memahaminya dan menganggap rakyat sentiasa memberi sokongan terhadap apa yang dilakukannya, termasuk berbelanja mewah, melakukan pemborosan dan membeli jet sekali pun.
Jika tiada mesej melalui pengurangan majoriti juga, ia akan menyebabkan teguran dan kritikan Tun Mahathir selama ini tidak bermakna lagi. Tun Mahathir mungkin  akan berehat di rumah saja selepas ini. Najib tentu saja akan mendabik dada mengatakan beliau terus disokong oleh rakyat di sebalik pelbagai karenah dan onar yang dilakukannya jika majoriti BN terus bertambah di Rompin ini.
Jangan bimbang wahai pengundi Rompin,  mesej pengurangan majoriti ini dijamin tiada GST!! ( SH 04/05/2015)

0

0

votes
Article Rating
Kongsikan artikel ini


"Kiamat Sudah Semakin Dekat"

Keputusan pilihanraya kecil Parlimen Rompin sudah pun diketahui. Di luar jangkaan sama sekali, majoriti undi BN merosot dengan teruk berbanding pilihanraya umum 2013 lalu.
Jika dalam pilihanraya umum lalu, majoriti BN ialah 15,114 undi, kini angkanya makin mengecil dengan pencapaian hanya 8,895 undi saja. Keputusan ini memperlihatkan BN kehilangan hampir separuh majoritinya.
Dalam pilihanraya kecil di mana hampir semua menteri, pemimpin negeri,  jentera kerajaan, peruntukan dan segala macam kelebihan lainnya dipertaruhkan untuk memikat hati rakyat, tetapi hanya kemenangan sekecil ini yang mampu dicapai, ia tidak lain adalah petanda buruk bagi UMNO dan BN.
Hakikatnya, selain Rompin memang dikenali sebagai kubu kuat BN, ia juga merupakan kawasan Parlimen di negeri yang menjadi tapak politik Perdana Menteri, Najib Razak sendiri.
Kalau di negeri Pahang dan dalam pilihanraya kecil pula, keputusan ini ibarat “kiamat makin dekat” bagi UMNO dan BN dalam pilihanraya akan datang.
Ini menandakan penyokong tradisi UMNO iaitu rakyat luar bandar dan peneroka Felda sudah mulai terbuka minda mereka terhadap apa yang berlaku dalam negara. Mereka bukan lagi totok kepada UMNO dan BN.
Sudah tentu UMNO dan BN menyalahkan peratusan turun mengundi yang merosot sebagai punca pencapaian yang kurang memberangsangkan ini, tetapi secara rasionalnya keputusan ini tidak lain adalah tanda penolakan terhadap Najib sebagai Perdana Menteri.
Mungkin sebab lain ialah kerana penolakan rakyat terhadap GST dan masalah berkaitan Felda, terutama harga sahamnya yang juga sudah hilang lebih separuh daripada harga asal ketika disenaraikan di pasaran saham dahulu.
Apa pun, semuanya merupakan beban yang terangkum di bahu Najib selaku Presiden UMNO dan Perdana Menteri. Ini kerana GST dilaksanakan oleh Najib dan Felda pula terletak di bawah jagaannya.
Isu GST dan Felda yang ditambah dengan beban lain yang membelit Perdana Menteri seperti 1MDB, Sirul, Rosmah serta kehilangan sokongan Tun Mahathir, telah menjadikan Najib semakin tidak diyakini lagi untuk terus memimpin negara ini.
Kalau di Rompin yang merupakan kubu kuat BN sudah menunjukkan penolakan yang ketara, sudah tentulah keputusan di Permatang Pauh pada 7 Mei nanti akan merangsang arus yang lebih hebat lagi.
Melalui keputusan ini yang tidak dapat disangkal lagi sebagai bukti penolakan rakyat terhadap Najib, secara tidak langsung ia adalah “tonik tambahan” kepada perubahan yang sedang digerakkan oleh Tun Mahathir.
Ini adalah petanda bahawa jangkaan Tun Mahathir BN akan kalah dalam pilihanraya akan datang dan Najib perlu disingkirkan untuk menyelamatkannya, semakin menunjukkan tanda-tanda kebenarannya.
Bekas Perdana Menteri itu pasti akan meneruskan serangan pada tahap yang lebih serius lagi selepas ini untuk memaksa Najib berundur demi menyelamatkan UMNO dan BN. Rakyat pula sudah mula menunjukkan kecenderungan untuk bersama-sama Tun Mahathir.
Berdasarkan kebijaksanaan pengundi di Rompin ini, UMNO dan BN sudah tidak boleh diselamatkan lagi jika Najib berdegil mahu terus menghuni Seri Perdana. Rompin sudah menunjukkan tiada masa depan lagi buat UMNO dan BN selagi Najib menjadi Perdana Menteri.
Blog ini semalam menyarankan agar pengundi Rompin bertindak bijak dengan mengurangkan majoriti kemenangan BN bagi memberi mesej kepada Najib bahawa rakyat semakin tidak bersama dengannya dan hanya dengan adanya mesej itu yang disusuli dengan desakan ke arah pengunduran Najib, barulah masa depan parti dapat diselamatkan.
Apa pun, sekalung tahniah kepada pengundi Rompin kerana tidak meminggirkan diri daripada perubahan.  (SH 05/05/2015)

0

0

votes
Article Rating
Kongsikan artikel ini


Bukan Saja Najib, Zahid Dan Hishammuddin Juga Berdebar Menanti
Keputusan Permatang Pauh

Berikutan keputusan pilihanraya kecil Parlimen Rompin yang mengejutkan dan di luar jangkaan, perhatian kini tertumpu kepada Permatang Pauh pula yang mana hari pengundiannya ialah esok,
7 Mei.
UMNO dan BN mungkin sukar menjangka mereka akan menang di Permatang Pauh kerana ia memang kubu kuat Anwar Ibrahim dan PKR sejak sekian lama. Di tambah dengan faktor simpati kerana Anwar kini berada di penjara, Dr Wan Azizah dilihat tidak ada masalah besar untuk mengekalkan kerusi tersebut.
Dengan wujudnya sedikit masalah antara PKR dengan PKR, yang menjadi isu hanyalah majoriti kemenangan saja.
Harapan yang rasional bagi UMNO dan BN di Permatang Pauh ialah sama ada dapat menambah jumlah undi, mengurangkan majoriti kemenangan atau menurunkan undi yang diperolehi  PKR.
Berdasarkan keputusan pilihanraya 2013, PKR menang di kerusi itu dengan majoriti 11,721 di mana Anwar meraih 37,090 undi, manakala calon BN, Dr Mazlan Ismail mendapat 25,369 undi. Jika calon BN kali ini, Suhaimi Shabudin yang disokong oleh jentera dan kewangan daripada seluruh negara, kejayaan dapat mencapai salah satu daripada harapan itu, ia tentu saja sudah dianggap memadai.
Sebab itu, jika diimbas daripada penetapan tarikh pilihanraya Permatang Pauh ini, ia diadakan dua hari lebih lewat berbanding Rompin sedangkan kekosongannya sudah diwartakan lebih awal lagi.
Pewartaan kekosongan kerusi Permatang Pauh ialah pada 16 Mac manakala nahas helikopter yang melibatkah kematian Jamaluddin Jarjis pula berlaku pada 4 April.
Secara logik dan kebiasaan, tentunya pilihanraya Permatang Pauh perlu diadakan lebih dahulu berbanding Rompin. Tetapi oleh kerana Rompin dianggap kubu kuat BN serta tiada masalah untuk mencapai kemenangan yang besar dan gelombang kemenangannya pula mahu dialirkan untuk mempengaruhi pengundi di Permatang Pauh, maka itulah sebabnya ia diadakan lebih awal.
Namun semua perancangan nampaknya tidak menjadi. Rompin bukan saja tidak menjanjikan kemenangan lebih besar, bahkan majoriti BN jauh merosot. Daripada majoriti 15,114 pada 2013, kini jumlahnya hanyalah 8,895 undi saja.
Meskipun undi Pas tidak banyak berbeza, tetapi undi BN mengalami penurunan yang ketara. Daripada 30,040 pada 2013, yang dicapai oleh Jamaluddin Jarjis, yang mengundi BN kali ini melalui calonnya, Hasan Ariffin hanyalah 23,796 undi saja.
Kenapa pengundi BN tidak turun mengundi sedangkan berduyun-duyun pemimpin berkampung di Rompin dan melawat rumah ke rumah sambil membawa buah tangan dan peruntukan?
Tidakkah ini bermakna ada protes di Rompin? Melihat pelbagai masalah dan caca-marba dalam pengurusan negara, beban GST, isu Felda, kos hidup, kenaikan harga barang, hutang negara dan sebagainya, tidak dinafikan pengundi mengambil sikap protes dengan tidak turun mengundi kerana mereka belum tergamak untuk mengalih undi kepada Pas.
Mesejnya ialah pengundi tidak gembira dengan karenah semasa pemimpin, tidak puas hati kepada parti dan kerajaan tetapi belum sampai ke peringkat beralih kiblat perjuangan.
Jika undi protes ini kekal atau makin membesar dalam dua atau tiga tahun lagi, sudah tentu ia boleh membawa mudarat kepada UMNO dan BN. Itu baru di Rompin, bagaimana pula di kawasan-kawasan lain?
Hakikatnya keputusan di Rompin bukan saja memberi impak kepada UMNO dan BN, malah juga kepada Najib dan bakal penggantinya. Walaupun Muhyiddin mengetuai jentera kempen kedua-dua kawasan tetapi tugas khusus diberikan kepada Hishammuddin di Rompin dan Zahid Hamidi di Permatang Pauh.
Jika di Rompin menang dengan undi lebih besar, bukan saja nama Najib akan melonjak, bahkan Hishammuddin yang sedang dipersiapkan sebagai pengganti masa depan juga akan mendapat pujian dan sanjungan sama. Tetapi oleh kerana  majoriti menurun dan jumlah undi juga berkurangan, Najib dilihat sebagai pemimpin yang gagal dan Hishammuddin pula tidak diyakini sebagai pengganti.
Di Permatang Pauh, giliran Najib dan Zahid Hamidi pula cemas menanti. Jika BN mencapai keputusan lebih buruk, sama seperti di Rompin, ia adalah petanda kiamat kedua bagi Najib. Ia adalah gambaran yang semakin jelas penolakan rakyat terhadap kepimpinan Najib dan ini akan membuatkan Tun Mahathir lebih agresif memaksanya berundur. Zahid Hamidi juga tidak mendapat apa-apa markah tambahan daripada keputusan itu.
Tetapi jika majoriti kemenangan PKR dapat dikurangkan, undi BN bertambah atau undi Dr Wan Azizah berkurangan, sementara Najib mungkin mendapat sedikit nafas kelegaan, ia pula akan menyebabkan nama Zahid Hamidi lebih menonjol berbanding Hishammuddin.
Menonjolnya nama Zahid Hamidi ini bukan saja merimaskan Najib kerana mengganggu perancangannya menentukan pengganti Perdana Menteri, bahkan mungkin menjadi sesuatu yang menyakitkan hati Hishammuddin.
Sehingga keputusan Permatang Pauh diketahui
malam esok
, Najib, Zahid Hamidi dan Hishammuddin akan terus berdebar-debar menantinya. Muhyiddin agak terselamat dalam pertembungan ini, sama ada BN menang di Rompin atau kalah di Permatang Pauh, namanya mendatar saja kerana kedudukannya lebih  bergantung kepada sejauh mana Najib berjaya diundurkan oleh Tun Mahathir atau sebaliknya.
Tetapi berkurangnya majoriti di Rompin dan jika kalah lebih buruk di Permatang Pauh, ia adalah petanda rahmat makin dekat buat Muhyiddin. (SH
06/05/2015
)

0

0

votes
Article Rating
Kongsikan artikel ini


Dr Wan Azizah Bakal Dilantik Ketua Pembangkang, Makin Hampir Menuju
Kerusi Perdana Menteri

Sebagaimana jangkaan ramai, PKR berjaya mengekalkan kerusi Parlimen Permatang Pauh walaupun UMNO dan BN berhempas pulas mahu membuktikan kemampuan merampas kawasan itu. Dalam keputusan yang diumumkan sebentar tadi, PKR menang dengan majoriti 8,841 undi menewaskan BN dan dua calon lain.
Dr Wan Azizah Wan Ismail berjaya memperolehi undi sebanyak 30,316 manakala calon BN, Suhaimi Sabudin mendapat 21,475 undi. Dua calon lain itu Azman Shah Othman (PRM) dan Salleh Isahak (Bebas) masing-masing hanya mendapat 101 dan 367 undi saja.
Walaupun majoriti kemenangan PKR menurun berbanding pilihanraya lalu iaitu sebanyak 11,721 undi ketika Anwar Ibrahim menjadi calon tetapi ianya lebih disebabkan kurangnya peratusan yang turun mengundi.  Kali ini peratusannya hanya 73 peratus berbanding 88.3 peratus pada pilihanraya 2013 lalu.
Disebabkan hari mengundi jatuh pada hari bekerja, ia mungkin antara faktor yang menyebabkan pengundi luar tidak dapat menunaikan tanggungjawab mereka.
Bukan saja undi PKR menurun daripada 37,090 kepada 30,316, perolehan BN juga berkurangan daripada 25,369 kepada 21,475  pada kali ini berbanding pilihanraya 2013 lalu.
Kejayaan PKR mengekalkan kerusi Permatang Pauh ini sekali lagi memberi tamparan kepada UMNO dan BN setelah keputusan mengecewakan di Rompin dua hari lalu. Di ketika Permatang Pauh dilihat kekal sebagai kubu pembangkang, Rompin pula memperlihatkan wujudnya angin perubahan yang ketara.
Ia sekaligus memberi gambaran bahawa kehadiran PR  melalui gabungan Pas, PKR dan DAP masih diperlukan oleh rakyat negara ini, bukan saja untuk memberi saingan kepada BN tetapi juga sebagai alternatif dambaan untuk menerajui kerajaan akan datang.
Keputusan dua pilihanraya kecil ini tidak disangkal lagi turut merupakan signal paling jelas bahawa kepimpinan Perdana Menteri, Najib Razak semakin ditolak dan  kian jauh dari hati rakyat.  Diselubungi dengan pelbagai isu dan masalah, terutama 1MDB dan GST, ketiadaan sokongan daripada bekas Perdana Menteri, Tun Mahathir Mohamad nyata membuatkan kedudukan Najib dalam memimpin kerajaan semakin berada di hujung tanduk.
Penolakan rakyat terhadap UMNO, BN dan kerajaan bukan lagi sekadar berlegar di kalangan pengundi bandar, separa bandar, golongan muda dan mereka yang celik internet, bahkan sudah menerobos ke kawasan Felda dan kampung-kampung yang jauh di pedalaman.
Sebelum ini, UMNO bukan saja ingin menambah majoriti kemenangan di Rompin, malah penuh yakin dapat merampas kembali kerusi Permatang Pauh daripada PKR. Kini, kedua-dua impian dan harapan itu berkecai bersama hadirnya awan mendung yang makin menjadikan kedudukan Najib dan kerajaan kian gelap jadinya.
Dengan kemenangan Dr Wan Azizah ini, beliau hampir pasti akan dilantik sebagai Ketua Pembangkang yang baru menggantikan Anwar Ibrahim pada sesi Parlimen yang dijadualkan bermula
18 Mei
 depan.
Sekiranya momentum penolakan rakyat berterusan sehingga pilihanraya akan datang dan Najib pula terus enggan menyerah kalah kepada saranan berundur atau meletakkan jawatan sebagaimana yang sudah banyak kali dilontarkan oleh Tun Mahathir Mohamad,  petunjuk daripada Rompin dan Permatang Pauh ini sekaligus memberi harapan lebih cerah kepada PR dalam fasa-fasa mendatang berbanding BN yang diterajui Najib.
Selepas PR memenangi pilihanraya umum akan datang, tidak syak lagi Dr Wan Azizah akan dipilih menjadi Perdana Menteri “interim” sementara menunggu pembebasan Anwar Ibrahim daripada penjara yang bakal diusahakan melalui pengampunan diraja. Jika ini berlaku, tidak berjaya menjadi Menteri Besar Selangor sebelum ini, rupa-rupanya kerusi Perdana Menteri sedang menanti Dr Wan Azizah.
Tidak lama setelah dibebaskan, tentu saja Anwar akan diberikan peluang untuk bertanding di mana-mana pilihanraya kecil bagi membolehkannya menjadi Ahli Parlimen semula dan seterusnya akan dilantik sebagai Perdana Menteri mengggantikan Dr Wan Azizah bagi menghargai jasa dan pengorbanannya sehingga sanggup ke penjara sebelum itu.
Anwar ketika itu akan dianggap sebagai hero dalam memastikan kemenangan PR  dan pemenjaraannya telah berjaya merangsang rakyat melakukan perubahan melalui pilihanraya.
Bertahun-tahun UMNO cuba menghalang pendakian Anwar ke kerusi Perdana Menteri, beliau akhirnya mendapat apa yang diidamkannya semata-mata hanya kerana kepimpinan Najib yang terlalu lemah dan banyak masalah telah membuka ruang seluas-luasnya ke arah itu.
Dengan kemungkinan ini, apakah Najib masih mahu bertahan dan Ketua-Ketua UMNO Bahagian pula ingin terus mengekalkannya sebagai Perdana Menteri? (SH
07/05/2015
)

0

0

votes
Article Rating
Kongsikan artikel ini


Dulu Di Singapura, Kini Muhyiddin Bersuara Dari Milan Pula

Tanpa berselindung lagi Timbalan Perdana Menteri, Muhyiddin Yassin mengakui isu 1MDB adalah punca utama kegagalan UMNO dalam pilihanraya kecil Permatang Pauh, baru-baru ini.
Katanya, rakyat mahu tahu mengenai perkara itu tetapi beliau sendiri tidak tahu bagaimana untuk menjelaskannya ketika berkempen.
“Rakyat mahu tahu, bukan Tun Mahathir saja. Mereka ingin tahu kenapa tiada seorang pun didakwa, mengapa lembaga 1MDB tidak dipecat dan status CEO serta Perdana Menteri sebagai penasihat, ” kata Muhyiddin dari Milan, Italy.
Muhyiddin juga mahukan penjelasan diberikan mengenai pembelian tanah 1MDB oleh Tabung Haji kerana pendeposit melihat seolah-olah mereka terpaksa menanggung beban syarikat pelaburan itu.
Woww…boleh tahan berbisanya suara dari Milan ini!!
Kalau kita masih ingat, ketika mendesak Tun Abdullah berundur lebih awal sebaik pilihanraya 2008 dulu, Muhyiddin juga menyuarakannya dari luar negara iaitu Singapura.
Barangkali sesuai dengan gaya hidup mewah Najib dan Rosmah serta taraf bangsawan mereka, maka kali ini Muhyiddin memilih Milan, sebuah kota fesyen di Italy untuk melontarkan luahan hatinya.
Jika difahami, melalui lontaran suara dari Milan ini, Muhyiddin sebenarnya  memberi bayangan bahawa isu 1MDB ini terus menjadi beban yang semakin parah kepada UMNO dan kerajaan. Ia telah memberi natijah kegagalan di Permatang Pauh dan akan terus membawa beban sehingga pilihanraya akan datang.
Dengan pendedahan terbaru di mana Tabung Haji telah membeli sebidang tanah 1MDB dengan harga RM2860 sekaki persegi atau RM188.5 juta sedangkan syarikat pelaburan itu memilikinya daripada kerajaan dengan harga RM60 saja sekaki persegi, isu 1MDB kini menjadi beban yang semakin difahami dan mendatangkan kebimbangan kepada orang Melayu dan umat Islam.
Beban 1MDB  dengan isu Tabung Haji ini tidak lagi berlegar di kalangan pengundi bandar dan separa bandar, tetapi sudah menjadi isi bualan kebimbangan di kalangan makcik Felda dan orang Melayu di kampung-kampung.
Tergamaknya menggunakan duit umat Islam untuk menunaikan rukun haji bagi menyelamatkan 1MDB yang diselubungi hutang dan kontroversi tidak lain memberi gambaran bahawa kerajaan sedia ada benar-benar “hamlau” di mata rakyat.
Bagi pandangan umum, ini bukanlah lagi kerajaan yang ingin menjaga kepentingan rakyat, tetapi mempergunakan segala sumber daripada rakyat untuk meneruskan amalan “tutup lubang, gali lubang”.
Mujur juga urusniaga Tabung Haji ini dibocorkan kepada umum, jika tidak, mungkin senyap-senyap ia akan terus disedut licin tanpa disedari oleh sesiapa.
Bagi Muhyiddin, apa yang berlaku ini tentu saja mengecewakannya, malah lebih penting lagi ingatannya sebelum ini agar tiada sebarang usaha menyelamat atau “bail out” diambil untuk memulihkan 1MDB, langsung tidak dihiraukan oleh Najib.
Dengan semakin ramai dalam UMNO dan kerajaan mula bersuara mahukan Najib sendiri memberi penjelasan, bahkan ramai yang meminta urusniaga Tabung Haji dengan 1MDB dibatalkan segera, tidak mustahil suara dari Milan oleh Muhyiddin ini bakal mengulangi apa yang pernah dilakukannya terhadap Tun Abdullah dulu.
Kini Ketua Pemuda UMNO, Khairy Jamaluddin, Naib Presiden UMNO, Shafie Apdal,  beberapa Pemuda Negeri dan sebilangan Ketua UMNO Bahagian sudah mula bersuara tentang isu 1MDB yang semakin kalut dan membebankan ini. Rata-rata meletakkan beban kepada Najib Razak untuk memberi penjelasan dan tidak lagi bersembunyi di sebalik sikap bisu dan mendiamkan diri.
Apa yang harus dilakukan oleh Muhyiddin selepas ini di ketika rakyat semakin mencurigai dan menjauhi Najib berikutan satu demi satu kecurangan tersembol berkaitan urusniaga 1MDB ini?
Muhyiddin sudah tiada pilihan selain harus tampil sebagai penyelamat dengan segera meminta Najib mengundurkan diri daripada menerajui parti dan kerajaan kerana isu 1MDB ini tidak mungkin mampu dipulihkan lagi. Begitu banyak persoalan lama tidak mampu dijawab dan dijelaskan, timbulnya kaitan dengan Tabung Haji ini membuatkan Najib sebenarnya semakin dibenci oleh rakyat pelbagai lapisan.
Bersama dengan gerakan yang sudah pun dimulakan oleh Tun Mahathir, rakyat tidak melihat ada cara lain lagi kemelut UMNO dan kerajaan ini dapat diatasi dan dipulihkan, melainkan dengan Najib mengundurkan diri secara terhormat atau pun diundurkan dengan paksaan.
Muhyiddin harus terus bersuara dan mendesak sebagaimana keinginan rakyat ketika ini. Dalam masa yang sama, Shafie Apdal, Pemuda UMNO dan lain-lain Ketua Bahagian sudah seharusnya juga meneruskan keberanian melakukan desakan yang serupa kepada Najib.
Asakan demi asakan secara berterusan harus dilakukan terhadap Najib untuk memaksanya berundur kerana sekarang adalah masa untuk menyelamatkan negara. Tiada kompromi lagi dan suara dari Milan tidak seharusnya berakhir begitu saja. (SH
09/05/2015
)

0

0

votes
Article Rating
Kongsikan artikel ini


Pening Kepala Bila Zahid Kata Permatang Pauh Tunjuk Simptom Positif
Kepada BN

Apabila Naib Presiden UMNO yang juga Pengarah Jentera Pilihanraya Permatang Pauh, Ahmad Zahid Hamidi berkata, keputusan pilihanraya itu semalam menunjukkan simptom positif kepada BN, tentu ramai yang pening kepala memikirkannya.
Apa dan di mana simptom positif daripada kekalahan itu?
Ini kerana BN bukan saja terus gagal untuk menawan Permatang Pauh, bahkan peratusan undi BN hampir tidak meningkat berbanding pilihanraya umum lalu.
Dalam pilihanraya umum lalu, calon BN Dr Mazlan Ismail mendapat sebanyak 25,360 undi daripada 88.3 peratus yang keluar mengundi. Ini bermakna sokongan yang diterima BN ialah 40.06 peratus.
Dalam pilihanraya kecil kali ini pula, calon BN Suhaimi Sabudin mendapat 21,475 undi daripada 73 peratus yang keluar mengundi. Ia bermakna sokongan yang diterima BN hanyalah 40.44 peratus saja.
Apakah peningkatan 00.38 peratus itu boleh dianggap simptom positif kepada BN?
Dari segi undi yang diperolehi PKR pula, ia jelas tidak jauh berbeza. Dalam pilihanraya umum lalu,  Anwar yang menjadi calon mendapat 37,090 undi atau 58.57 peratus berbanding Dr Wan Azizah yang mendapat 30,316 atau 57 peratus sokongan.
Berbekalkan dengan sebahagian besar pemimpin UMNO dan kerajaan berkampung di Permatang Pauh membawa segala macam peruntukan dan buah tangan kepada pengundi, malangnya undi PKR yang berjaya diturunkan hanyalah sebanyak 1.57 peratus saja.
Penurunan undi PKR sebanyak 1.57 peratus inikah yang dianggap simptom positif kepada BN itu?
Lebih memeningkan kepala apabila dalam ulasannya Zahid Hamidi juga berkata, “simptom positif ini membawa sinar baru kepada perjuangan UMNO di Permatang Pauh”.
Kata Zahid lagi, walaupun tewas dalam pilihanraya kecil ini tetapi ia menampakkan perubahan dan “peningkatan sokongan yang besar”  kepada BN.
Di mana sebenarnya sinar baru dan wujudnya “peningkatan sokongan yang besar” kepada BN?
Keputusan pilihanraya kecil Permatang Pauh bukan saja memberi “isyarat demam berpanjangan” kepada UMNO dan BN, tetapi yang lebih memualkan ialah pemimpin UMNO nampaknya masih dibuai simptom syok sendiri yang berlebih-lebihan.
Ketua UMNO Bahagian Permatang Pauh, Mohd Zaidi Mohd Said,  tidak sekadar melahirkan keyakinan untuk menang, bahkan mengatakan pihaknya sudah pun menggerakkan jentera pilihanraya sejak Februari lagi.
Amboii…kalau dah bergerak sejak Februari lagi, takkan keputusan jadi lagu ni?
Zahid Hamidi pula, pada dua hari sebelum pembuangan undi tempohari mengatakan ada angin perubahan sedang bertiup kuat di Permatang Pauh dan ianya amat dirasai oleh jentera BN.
Katanya, suasana di Permatang Pauh kali ini amat berbeza berbanding sesama pilihanraya kecil 2009 lalu.
Tetapi berdasarkan keputusan pengundi yang terus memberi kemenangan kepada PKR melalui calonnya Dr Wan Azizah dengan majoriti 8,841, selain tiada angin perubahan yang bertiup, apa simptom positif yang dimaksudnya Zahid Hamidi juga sukar difahami.
Apakah Zahid masih ingin menunjukkan beliau lebih berjaya berbanding Hishammuddin yang mengetuai jentera Rompin tetapi perolehan undi BN merosot sebanyak 41 peratus berbanding pilihanraya umum lalu?
Ahh…makan panadol lima enam biji pun tak hilang lagi pening kepala memikirkan justifikasi Zahid ini. (SH
08/05/2015
)
Pening memikirkan di mana tanda positifnya kepada BN…
Ini tidak lebih ayat syok sendiri dua hari sebelum pembuangan undi…
Nyanyian ini lagi syahdu…

0

0

votes
Article Rating
Kongsikan artikel ini


Najib Makin Dijauhi, Benarkah Perancangan Sedang Berlaku Di Milan,
Italy?

Minggu ini Najib Razak mempunyai dua aturcara khusus berjumpa dengan pemimpin UMNO yang dipercayai untuk menjelaskan perkembangan politik semasa sambil menagih sokongan daripada mereka.
Pada hari Ahad beliau akan berada di Tawau Sabah di mana dilaporkan antara 20 hingga 30 ribu orang bakal menyambutnya secara besar-besaran di sana. Tetapi Naib Presiden UMNO, Shafie Apdal yang sebelum ini bersuara agak berbeza dengan mahukan isu 1MDB ditangani secara serius bagi mengembalikan keyakinan rakyat, tidak akan hadir dalam majlis tersebut.
Beliau sebaliknya sudah pun berlepas ke Mekah untuk menunaikan umrah bersama keluarganya pada Jumaat lalu.
Kenapa Shafie tiba-tiba mahu ke Mekah di ketika Najib mahu turun ke Sabah? Tidak bolehkah pemergian menunaikan umrah dilewatkan barang sehari dua selepas perjumpaan dengan Perdana Menteri?
Pada hari Isnin ini pula, Najib akan bertemu sekali lagi dengan Ketua-Ketua UMNO Bahagian di Putrajaya, juga dipercayai untuk menjelaskan pelbagai isu semasa kepada mereka. Ini adalah perjumpaan kali kedua antara Najib dengan Ketua-Ketua UMNO Bahagian sejak berlakunya serangan dan kritikan daripada Tun Mahathir Mohamad terhadapnya.
Selain Shafie yang pasti tidak hadir dalam perjumpaan itu, Muhyiddin Yassin yang kini berada di Milan, Italy juga tentunya tidak hadir sama. Dalam pertemuan kali pertama Najib dengan Ketua-Ketua UMNO Bahagian di PWTC pada Mac lalu, Muhyiddin dan Shafie juga adalah antara yang tidak menghadirinya.
Semalam, nun jauh dari Milan, Timbalan Perdana Menteri berkata, isu 1MDB adalah sebab utama BN gagal dalam pilihanraya kecil Permatang Pauh, baru-baru ini.
Katanya, rakyat ingin tahu mengenai perkara itu tetapi beliau sendiri tidak tahu untuk menjelaskannya ketika berkempen.
Bersama-sama Muhyiddin berada di Milan  sekarang ini ialah Mustapha Mohamad, Nazri Aziz serta beberapa Ahli Parlimen kerana menghadiri program rasmi anjuran Kementerian Kebudayaan dan Pelancongan.
Adakah di Milan ketika ini sedang berlaku perbincangan mengenai perkembangan dan masa depan politik negara?
Dalam pada itu, selain Shafie, seorang lagi Naib Presiden UMNO iaitu Hishammuddin juga mulai berbeza dengan mengeluarkan kenyataan yang agak keras apabila meminta selain audit yang sedang dijalankan dipercepatkan, turut mahukan audit bebas antarabangsa dilakukan terhadap 1MDB bagi merungkai segala persoalan yang bermain di fikiran rakyat ketika ini.
Ini secara langsung menunjukkan ketika ini Muhyiddin, Shafie dan Hishammuddin hampir selari dalam pandangan dan seolah-olah tidak mahu menunggu lagi laporan audit oleh Jabatan Audit Negara sebagaimana yang diumumkan oleh Najib sebelum ini.
Mereka lebih mahukan Najib tampil sendiri tampil menjawab dan menjelaskannya kepada rakyat berbagai isu meragukan mengenai 1MDB itu.
Di waktu yang sama, selepas Ketua Pemuda UMNO, Khairy Jamaluddin mengeluarkan kenyataan yang mempersoalkan pelbagai perkara yang membimbangkan rakyat dalam urusniaga antara 1MDB dengan Tabung Haji, susulannya kemudian satu demi satu beberapa Pemuda Negeri pula menuntut Najib dan kerajaan agar segera tampil menjawab dan menjelaskan mengenai syarikat pelaburan yang bermasalah itu.
Jika sebelum ini, hanya Tun Mahathir Mohamad yang tidak henti-henti melontarkan persoalan dan mahukan jawapan daripada Najib mengensi 1MDB, kini Pemuda UMNO nyata lebih lantang menuntut perkara yang sama.
Mereka juga mengakui 1MDB adalah beban kepada parti dan kerajaan ketika ini sehingga kesan penolakan daripada generasi muda dapat dirasai ketika kempen di Permatang Pauh, baru-baru ini.
Sekaligus, memberi makna julangan Pemuda UMNO kepada Najib sebelum ini sudah tidak bermakna apa-apa lagi.
Dengan semakin ramai pemimpin kanan UMNO mulai  mempersoal dan menjauhi Najib, kehadirannya di Sabah dan perjumpaan pusingan kedua dengan Ketua-Ketua Bahagian kali ini mungkin tidak lagi seceria dan semeriah seperti selalu.
Najib  kini lebih dinanti bila mahu pergi berbanding perlunya dipertahankan lagi. (SH
10/05/2015
)
Muhyiddin, Mustapha dan Nazri ketika di Milan, Italy…

0

0

votes
Article Rating
Kongsikan artikel ini


Gendang Perang Sudah Dipalu, Adakah Pemimpin UMNO Berani Bersoal Jawab
Dengan Najib?

Hari ini, 11 Mei adalah hari ulangtahun UMNO yang ke 69. Tidak seperti tahun-tahun sebelumnya, hari ulangtahunnya kali ini lebih menandakan bermulanya detik pertembungan berbanding mengukuhkan lagi perpaduan.
Perdana Manteri paling lemah dalam sejarah UMNO, Najib Razak bukan saja diserang oleh Tun Mahathir Mohamad dan mahukannya berundur,  malah mula dipertikai oleh pimpinan kanan parti sendiri.
Sempena sambutan ulangtahun ini, Najib juga dijadual menemui Ketua-Ketua UMNO Bahagian bagi menjelaskan kedududukan semasa pelbagai isu dalam parti dan negara. Ini adalah perjumpaan pusingan kedua di mana dalam perjumpaan pertama dulu, semuanya berbaju merah dan bersolidariti untuk berdiri teguh bersama Perdana Menteri.
Untuk kali ini, masihkah ada baju merah itu atau masing-masing berpakaian ikut suka hati sendiri?
Beberapa hari sebelum ini, Muhyiddin Yassin bersuara dari Milan, Italy mahukan ketelusan dalam urus tadbir kerajaan dan mengatakan beliau “tak tahu nak jawap apa” mengenai 1MDB apabila berhadapan dengan rakyat.
Zahid Hamidi, Shafie Apdal, Hishammuddin, Khairy Jamaluddin dan beberapa pimpinan lain tidak segan-segan lagi bersuara mengenai beberapa kelemahan pentadbiran Najib serta mahukan tindakan segera diambil.
Pembelian tanah 1MDB oleh Tabung Haji di ketika syarikat ini dipertikai dari segi ketelusan dan sejumlah wang hilang yang tidak dijawab, seolah-olah mula membakar semangat semua pihak untuk terus bersuara.
MCA, MIC dan Gerakan, walaupun parti mereka sendiri banyak masalah, turut bercakap mengenai 1MDB dan seperti mereka juga ingin menunjukkan simpati kepada makcik dan pakcik di kampung-kampung yang menyimpan wang di Tabung Haji.
Persoalannya, benarkan pembelian itu dilakukan secara tidak telus dan adakah ia dimaklumkan dalam kabinet atau sebaliknya?
Di Tawau semalam, selain sekali lagi bermadah Bugis untuk terus mempertahankan jawatannya dan tidak tunduk kepada desakan untuk berundur, Najib juga mengungkit sokongannya kepada Tun Mahathir ketika pertandingan UMNO 1987 dahulu.
Barangkali ramai yang masih ingat, ketika itu Najib hadir di saat-saat akhir memberikan sokongan kepada Mahathir yang berlawan dengan Tengku Razaleigh Hamzah. Dalam pertandingan itu Tun Mahathir menang dengan majoriti 43 undi.
Apakah sokongan saat akhir itu yang membuatkan Tun Mahathir menang atau Najib sebenarnya berpihak di saat akhir kerana sudah mengetahui Tun Mahathir akan menang?
Selain itu, apakah tiada langsung bantuan daripada Tun Mahathir kepadanya dari segi memberi peluang dan kedudukan selepas itu sehingga Najib perlu bersikap “buruk siku” sebegitu rupa?
Dari segi pendirian, kenyataan Najib di Tawau itu bukan saja menyerlahkan sikapnya untuk mula menyerang dan berlawan dengan Tun Mahathir, tetapi juga tidak tunduk kepada desakan yang mahukannya berundur. Najib hakikatnya sudah memalu gendang untuk berlawan dengan sesiapa saja yang mahi menyingkirkannya.
Tun Mahathir seperti yang ramai sedia maklum mengenai “hati keringnya”, beliau tidak pernah berundur atau berganjak daripada sesuatu yang sudah dimulakannya. Sekembalinya dari umrah nanti, Tun Mahathir sudah pun ada program jelajah membalun Najib di Ipoh
pada 16 Mei
 ini.
Beliau juga boleh menjawab apa yang Najib perkatakan mengenai pertandingan 1987 itu di blognya.
Tetapi yang paling ditunggu ialah apakah dalam pertemuan dengan Ketua-Ketua Bahagian UMNO hari ini, ada yang berani bersoal jawab seperti mana mereka mengeluarkan kenyataan sebelum ini?
Kecuali Muhyiddin yang dipercayai masih di Italy dan Shafie sedang menunaikan umrah, adakah Zahid Hamidi, Hishammuddin, Khairy atau lain-lain pemimpin UMNO atau proksi mereka berani melontarkan soalan dan berhujah secara berdepan dengan Najib dalam perjumpaan nanti?
Jika semuanya diam, mereka inilah sebenarnya bapa segala “keyboard warrior” yang hanya berani di media sosial dan alam maya, tetapi macam tikus takut kehilangan beras apabila di alam nyata.
Sama ada perjumpaan hari ini panas atau sebaliknya atau pemimpin UMNO  berani bersoal jawab dengan Najib atau tidak, yang pasti Tun Mahathir akan terus menyerang dan mengkritik kerana sokongan akar umbi jelas berpihak kepada apa yang diperkatakan oleh bekas Perdana Menter itu.
Ulangtahun UMNO kali ini lebih diingati sebagai detik pertembungan daripada menginsafi perjuangan. (SH
11/05/2015
)

0

0

votes
Article Rating
Kongsikan artikel ini


Ungkapan "Kita Akan Selalu Bincang" Petanda Najib Mulai Bimbang

Apakah yang dapat disimpulkan daripada mesyuarat MT UMNO semalam di sebalik beberapa penjelasan yang diucapkan  Najib Razak kepada media sebaik saja mesyuarat itu berakhir?
Adakah semuanya sudah beres dan keakraban kembali seperti sedia kala apabila Najib berkata semua ahli MT memberi sokongan penuh kepada beliau dan timbalannya, Muhyiddin Yassin?
Apakah hubungan Najib dengan Muhyiddin sudah pulih dan mereka benar-benar tiada masalah lagi hanya dengan adanya pertemuan hati ke hati pada sebelah pagi sebelum mesyuarat semalam?
Kenapa ketika bercakap dengan media wajah Najib tidak begitu ceria manakala Muhyiddin kelihatan masam mencuka?
Semua orang sedar sebelum mesyuarat MT semalam banyak tembakan telah ditujukan kepada Najib selaku Perdana Menteri dan Presiden UMNO terutama berkaitan isu 1MDB, Tabung Haji dan kesannya kepada sokongan rakyat.
Muhyiddin, Zahid Hamidi, Shafie Apdal, Hishammuddin, Khairy Jamaluddin dan beberapa pemimpin peringkat bahagian tampil satu demi satu meluahkan kebimbangan mereka tentang kedudukan semasa UMNO.
Shafie Apdal paling ketara tingkahnya, selepas melahirkan kebimbangan mengenai 1MDB yang tidak ditangani secara telus, kemudian pergi menunaikan umrah dan tidak hadir beberapa program parti dalam dua tiga hari ini, dari Mekah pula beliau mengeluarkan kenyataan lagi agar UMNO dijadikan parti akar umbi dan bukannya eksklusif kepada golongan tertentu saja.
Pemuda-pemuda UMNO negeri sebelum ini turut mengeluarkan kenyataan yang senada dan seolah-olah kecewa dengan beberapa isu yang dilihat tidak telus serta tidak diurus dengan baik sehingga memberi kesan kepada keputusan pilihanraya di Rompin dan Permatang Pauh.
Daripada apa yang diluahkan Najib selepas mesyuarat semalam, jelas bahawa perbincangan berjalan dengan agak panas dan tegang. Wajah Najib ketika bercakap dengan media adalah gambaran beliau tidak cukup gembira, tambahan pula Muhyiddin yang berada di sebelahnya langsung tidak menampakkan wajah senyum.
Hari semalam jugalah Najib akhirnya mengakui dan mungkin baru menyedari beliau sebenarnya ada timbalan yang boleh membantu dan sepatutnya selalu diajak berbincang.
“Saya berjumpa dari hati ke hati dengan Muhyiddin pada pagi tadi dan saya memberi pengakuan kita akan selalu bincang untuk memastikan kepimpinan UMNO di peringkat pucuk pimpinan berada dalam keadaan selesa dan kukuh supaya tidak ada sesiapa boleh memecah belahkan kita,” kata Najib.
Gambaran daripada kenyataan ini tidak diragui lagi membuktikan Najib tidak pernah atau jarang mengajak Muhyiddin berbincang sebelum ini.  Ia diperkukuhkan lagi apabila Najib memberi pengakuan “kita akan selalu bincang” yang memberi erti selama ini mereka tidak pernah berbincang sama sekali.
Adakah Najib selama ini mentadbir seorang diri atau beliau sebenarnya ada rakan bincang yang lain selain Muhyiddin?
Apakah kerana Tun Mahathir sudah beberapa kali menyebut Muhyiddin sebagai bakal Perdana Menteri, maka Najib baru menyedari beliau sedang disaingi dan kini cuba “mengepung” timbalannya itu?
Mungkinkah kerana tidak pernah diajak berbincang itu menyebabkan Muhyiddin mengatakan beliau tidak tahu nak jawab apa mengenai 1MDB setiap kali rakyat meminta penjelasan daripadanya dan ia akhirnya menjadi sebab utama kekalahan BN di Permatang Pauh?
Selain itu, kenapa pula Najib memberitahui beliau  ada perbincangan hati ke hati dengan Muhyiddin pada pagi sebelum mesyuarat MT kali ini?
Jika beliau selalu mengadakan perbincangan dengan Muhyiddin atau setiap kali sebelum mesyuarat bulanan MT, pertemuan dengan timbalannya itu sentiasa diadakan, tentulah tidak perlu diberitahu adanya pertemuan hati ke hati ini?
Dengan baru sekarang mengaku mengadakan pertemuan hati ke hati dengan timbalannya, bukankah ia  bermakna mereka tidak pernah berbincang sebelum ini?
Lebih dari itu, bukankah apabila ada perbincangan hati ke hati, bermakna memang ada perkara yang terbuku di hati?
Buat pertama kali juga Najib cuba menerima pandangan beberapa ahli MT yang menawarkan kepakaran dan pengetahuan mereka untuk menyelesaikan masalah berkaitan 1MDB.
Kenapa hanya setelah enam tahun dan hutangnya sudah mencanak melebihi RM42 bilion baru  Najib mahu berbuat demikian? Mengapa tidak bersikap telus sejak awal penubuhan 1MDB lagi?
Hakikat ini menunjukkan syarikat itu memang menghadapi masalah besar dan Najib nampaknya sudah tidak berupaya lagi merungkai kekusutannya.  Patutlah banyak pertanyaan Tun Mahathir tidak mampu dijawabnya?
Secara langsung hampir benarlah dakwaan pelbagai pihak termasuk Tun Mahathir terhadap 1MDB selama ini!
Dilihat daripada ketegangan beberapa hari sebelum mesyuarat MT kali ini, Najib mungkin kelihatan berjaya merumuskan sokongan tetap diberikan oleh ahli-ahli MT kepadanya dan juga Muhyiddin serta semuanya kelihatan beres, walaupun hakikatnya cuma di permukaan saja.
Soalnya berapa lamakah sokongan itu mampu dipertahankan, terutama jika terbongkar lagi isu-isu lain seperti Tabung Haji yang dikaitkan dengan 1MDB tempohari? (
12/05/2015
)

0

0

votes
Article Rating
Kongsikan artikel ini